Sivasangari sah tidak sertai Sukan Komanwel selepas alami kecederaan akibat kemalangan

(S. Sivasangari cedera di kepala dalam kemalangan melibatkan sebuah lori dan kereta di Lebuhraya Express Maju pada pukul 3.46 pagi)

KUALA LUMPUR, 27 Jun- Pemain skuasy wanita kebangsaan, S. Sivasangari disahkan tidak dapat menyertai temasya Sukan Komanwel 2022 di Birmingham pada bulan depan kerana terlibat dalam kemalangan kereta, pada awal pagi Ahad.Ia sekali gus memusnahkan impian pemain itu untuk membawa pulang pingat emas di temasya berkenaan.Menteri Belia dan Sukan, Datuk Ahmad Faizal Azumu yang melawat Sivasangari di Hospital Putrajaya memaklumkan, pemain skuasy tersebut kini dalam keadaan stabil dan dijangka memerlukan tiga bulan untuk pulih."Ketika ini kami mengesahkan bahawa Sivasangari tidak dapat beraksi bagi mewakili kontinjen negara ke temasya Komanwel di Birmingham pada penghujung bulan Julai nanti,"Untuk iti, pihak Majlis Sukan Negara dan Institut Sukan Negara akan memantau perkembangan beliau dan akan berbincanga dengan Persatuan Skuasy Malaysia untuk menentukan status penyertaannya nanti," katanya selepas melawat atlet itu di Hospital Putrajaya.

(Menteri Belia dan Sukan, Datuk Ahmad Faizal Azumu)

Beliau turut memaklumkan Sivasangari mengalami kecederaan dibahagian muka serta bahagian tulang belakang.Semalam, Jabatan Bomba dan Penyelamat Malaysia (JBPM) melaporkan bahawa seorang wanita cedera di kepala dalam kemalangan melibatkan sebuah lori dan kereta di Lebuhraya Express Maju pada pukul 3.46 pagi. Sivasangari, yang merupakan pembawa Jalur Gemilang ke Sukan Komanwel bersama atlet powerlifting Bonnie Bunyau Gustin adalah antara harapan pingat emas buat Malaysia.


Skuad bola sepak wanita seri tanpa jaringan menentang Bangladesh

KUALA LUMPUR, 27 Jun- Pasukan bola sepak wanita kebangsaan gagal melunaskan dendam kekalahan kepada Bangladesh, selepas terikat tanpa jaringan pada perlawanan persahabatan antarabangsa Tier 1 di Dhaka, semalam.Bagaimanapun, pujian harus diberikan kepada penjaga gol negara Azurin Mazlan atas tindakan berani menyelamatkan beberapa percubaan berbahaya, termasuk peluang keemasan pasukan tuan rumah sepanjang 90 minit aksi di Stadium Bir Sherestha Shaheed Shipahi Mostafa Kamal.Bagaimanapun, Kedua-dua pasukan buntu meledak jaringan yang dicari-cari sehingga wisel penamat.

(Aksi skuad kebangsaan menentang Bangladesh du Dhaka, semalam)

Keputusan seri itu menyaksikan Malayan Tigress gagal membawa pulang sebarang kemenangan dalam dua aksi persahabatan antarabangsa Tier 1 menentang Bangladesh selepas dibelasah 0-6 di venue sama, Khamis lalu.Dua aksi persahabatan itu, adalah sebahagian persediaan menghadapi Kejohanan AFF 2022 di Filipina dari 4 hingga 17 Julai ini.Malaysia diundi dalam Kumpulan A dan akan memulakan kempen saingan bertemu Singapura pada 4 Julai, diikuti Indonesia, Filipina, Thailand dan Australia.


Budapest: Pandelela tempah slot ke pentas akhir

(Datuk Pandelela Rinong berjaya menempah tiket ke pentas akhir acara 10 meter (m) platform wanita pada Kejohanan Dunia 2022 di Budapest, Hungary/BERNAMA)

KUALA LUMPUR, 27 Jun- Ratu terjun negara, Datuk Pandelela Rinong berjaya menempah tiket ke pentas akhir acara 10 meter (m) platform wanita pada Kejohanan Dunia 2022 di Budapest, Hungary.

(Ratu terjun negara Datuk Pandelela Rinong beraksi dalam acara kelayakan 10 meter(m) platform wanita di Kejohanan Dunia 2022, Budapest/REUTERS)


Budapest: Tze Liang-Yiwei perbaiki pencapaian

KUALA LUMPUR, 27 Jun- Pemenang pingat emas Sukan SEA ke-31, Ooi Tze Liang-Chew Yiwei memperbaiki pencapaian pada Kejohanan Dunia 2022.Gandingan itu berjaya menduduki tempat ke-11 pada saingan akhir 3 meter (m) papan anjal seirama lelaki di Budapest, Hungary semalam.Pada saingan berlangsung di Arena Duna, Tze Liang-Yiwei tampil dengan terjunan konsisten, mengumpul 337.83 mata pada kedudukan kedua terakhir.Pemenang emas Sukan Olimpik Tokyo 2020 Wang Zongyuan-Cao Yuan dari China, mengungguli aksi tersebut dengan kutipan 459.18 mata sekali gus meraih emas.Manakala pasangan Britain, Jack Laugher-Anthony Harding membawa pulang perak, sementara gangsa milik Lars Rudiger-Timo Barthel dari Jerman.Pada Kejohanan Dunia 2019 di Korea Selatan, Tze Liang-Yiwei berada di kedudukan terakhir daripada keseluruhan 12 pasangan.

(Gandingan itu berjaya menduduki tempat ke-11 pada final 3 meter (m) papananjal seirama lelaki di Budapest, Hungary semalam)


Goh Jin Wei, sandaran utama kem badminton wanita pada Sukan Komanwel 2022

KUALA LUMPUR, 27 Jun- Pemain perseorangan profesional negara, Goh Jin Wei akui tidak tertekan biarpun diletakkan selaku sandaran utama kem badminton wanita negara pada temasya di Birmingham itu.Menurut beliau, pemilihannya oleh Persatuan Badminton Malaysia (BAM) sebagai sesuatu yang mengejutkan selepas sekian lama tidak beraksi di pentas antarabangsa.Meskipun tidak meletakkan sasaran besar, Jin Wei menegaskan perjuangannya dalam membantu kontinjen Malaysia tetap menjadi keutamaan bagi mencapai keputusan memberangsangkan di Birmingham nanti.Beliau turut bertekad mengembalikan kecemerlangan sama seperti dipamerkan ketika berjaya meraih pingat emas pada Sukan Olimpik Belia (YOG) Buenos Aires, Argentina 2018.Pemain kelahiran Pulau Pinang itu kembali beraksi dalam arena badminton bermula awal tahun ini selepas mendapat restu dan persetujuan daripada BAM untuk bergerak secara profesional.Jin Wei sebelum ini digantung penyertaannya selama dua tahun berkuat kuasa pada 31 Oktober 2021 namun berjaya menyelesaikan kemelut yang melanda bersama badan induk sukan berkenaan tahun ini.


MOM akan cadang besbol dipertandingkan dalam Sukan SEA akan datang

KUALA LUMPUR, 26 Jun- Majlis Olimpik Malaysia (MOM) akan mencadangkan agar sukan besbol dipertandingkan dalam Sukan SEA akan datang. Ini kerana sukan tersebut dilihat memiliki prospek cerah buat negara.Menurut Setiausaha Agung MOM, Datuk Mohd Nazifuddin Najib, Persekutuan Besbol Malaysia (BFM) memohon agar ia di pertandingkan di Sukan SEA Ke-32 Kemboja.Namun cadangan agak lewat untuk dibincangkan bersama Persekutuan Sukan Asia Tenggara dan Kemboja.

(Setiausaha Agung MOM, Datuk Mohd Nazifuddin Najib)

"Sekarang Sukan SEA ini ada perjumpaan pada 10 Julai ini antara negara-negara asia untuk menentukan sukan terakhir akan masuk ke Sukan SEA iaitu ada permintaan daripada kriket, menembak,silat dan wushu, tapi kalau untuk besbol ini kita nampak sangat sukar sebab telah hujung jalan dan hendak buat keputusan terakhir. Tapi saya harap mereka lihat untuk Thailand dan juga selepas itu Malaysia ada peluang yang mungkin sangat baik untuk mereka", katanya.Beliau ditemui selepas hadir Majlis Perasmian Perlawanan Persahabatan Besbol antara Malaysia dengan pasukan pilihan kelab Jepun di Malaysia.


Patatimo Boys enggan mahu kalah tangan kosong

BUKIT JALIL, 26 Jun - Bahang kejohanan Badminton Petronas Terbuka Malaysia 2022 kini mula dirasai.Bagi beregu muda negara, Wan Arif Wan Junaidi dan Muhammad Haikal Nazri impian mereka hanya satu iaitu mahu membuktikan kemampuan pada penyertaan sulung.Pasangan yang terkenal dengan gelaran 'Patatimo Boys' itu juga optimis mampu beraksi dengan baik di hadapan penyokong sendiri.Ketiadaan beregu nombor satu dunia dari Indonesia Kevin Sanjaya Sukamuljo dan Marcus Fernaldi Gideon serta Pramudya Kusumawardana - Yeremia Rambitan yang menarik diri akibat kecederaan juga bakal dimanfaatkan sebaiknya. "Pertama sekali, memang kami nak bagi yang terbaik. Kalau bertempur dengan bersungguh-sungguh dan ditakdirkan kalah, biarlah kalah dengan puas hati bukan kalah tangan kosong," kata Wan Arif."Ini merupakan peluang keemasan buat kami berdua, sebab peluang tidak akan datang selalu, maka kami akan tunjukkan yang terbaik," ujar Muhammad Haikal.

Ketika ini pasangan beregu negara tersebut menghuni ranking ke-85 dunia.


Liga Super: SUFC tundukkan tuan rumah

KRUBONG, 26 Jun - Sarawak United (SUFC) berjaya menundukkan tuan rumah Melaka United (MUFC).Perjalanan skuad dari Bumi Kenyalang berbaloi selepas mereka berjaya menang 3-2.MUFC bermula garang dengan menghasilkan jaringan pertama pada minit ke-18 menerusi Sony Norde.Kegembiraan itu bagaimanapun tidak bertahan lama apabila gol persamaan dijaringkan pada minit ke-23 oleh Gonzalo Soto.

Tuan rumah cuba bangkit dan berjaya menambah gol pada minit ke-34 menerusi Syazwan Andik.Tidak puas hati dengan keadaan itu, SUFC membalas serangan dan Lee Chang Hoon berjaya menjaringkan gol berikutnya pada minit ke-61.Francis Kone menambah duka tuan rumah apabila menambah satu lagi gol pada masa tambahan.


Kelantan FC bawa masuk dua import baharu perkuat pasukan

KOTA BHARU, 26 Jun - Kelantan FC mengambil dua pemain import baharu bagi memperkuat pasukan itu pada jendela perpindahan kedua saingan Liga Premier musim ini.Kelantan FC dalam kenyataan hari ini memaklumkan dua pemain itu adalah pemain tengah Felipe Hereda, 28, dari Brazil dan pemain sayap Kenta Hara, 26, dari Jepun dan masing-masing telah menandatangani kontrak bersama pasukan semalam."Felipe Hereda pernah beraksi bersama tiga kelab di Brazil iaitu Santo Andre FC, Foz Do Iguacu FC dan Club Sportivo Sergipe (SE) sebelum berhijrah ke Bahrain bersama kelab East Riffa dan Budaiya Club."Kenta Hara pula yang memiliki kebolehan (bermain) di bahagian sayap kiri dan kanan, mempunyai pengalaman beraksi di beberapa kelab seperti FK Alfa Modrica di Bosnia-Herzegovina, Port Kembla FC di Australia dan SC Kapellen-Erft di Jerman," menurut kenyataan itu.

(Dua pemain import baru yang menjadi sandaran skuad The Red Warriors ialah Kenta Hara (tiga kanan) dari Jepun dan Felipe Hereda (empat kiri) dari Brazil/FOTO Facebook TRW Kelantan)

Menurut kenyataan itu, Kelantan FC turut membawa masuk pemain tengah Shafiq Al-Hafiz Dawawi, 25, yang mempunyai pengalaman empat tahun beraksi dalam saingan Liga Super bersama UiTM FC dan Penang FC.Pasukan itu kini mengungguli tangga Liga Premier selepas mengumpul 22 mata hasil daripada tujuh kemenangan, satu seri dan satu kekalahan. - BERNAMA


Negeri Sembilan hantar Sri Pahang ke zon penyingkiran

KUALA LUMPUR, 26 Jun- Selepas seri dalam dua aksi terakhir Liga Super, Negeri Sembilan FC akhirnya kembali mencatatkan kemenangan apabila membelasah Sri Pahang FC 3-0 pada aksi di Stadium Tuanku Abdul Rahman di Paroi, malam tadi.Kejayaan di laman sendiri menyaksikan Juara Liga Premier musim lepas itu meraih kemenangan kelima selepas 10 aksi untuk berada di kedudukan kedua liga, berkongsi 19 mata dengan pendahulu Johor Darul Ta’zim (JDT) yang kurang tiga perlawanan.Pada aksi malam tadi, Negeri Sembilan bimbingan K Devan yang hanya tewas sekali setakat ini mendahului permainan pada minit ke-35 menerusi Gustavo Almeida Dos Santos sebelum Yaser Armando Pinto Islame menggandakan kedudukan tiga minit selepas rehat.Skuad tuan rumah terus menambah derita pasukan pelawat pada minit ke-53 apabila giliran Matheus Alves Leandro mencetak nama sebagai penjaring sebelum keputusan 3-0 kekal sehingga wisel penamat yang menyaksikan kemarau tiga perlawanan tanpa kemenangan Sri Pahang berterusan.Kekalahan keenam dicatat Sri Pahang itu mengakibatkan Skuad Tok Gajah jatuh ke kedudukan kedua tercorot apabila sekadar mengumpul lapan mata, hanya dipisahkan satu mata di atas Penang FC yang berada di dasar liga.Pada masa sama, jaringan di masa kecederaan babak kedua Francis Kone memastikan Sarawak United FC bangkit bergaya menewaskan Melaka United 3-2 di Stadium Hang Jebat sekali gus keluar dari zon penyingkiran.Sony Norde meletakkan Melaka United di depan pada minit ke-18 sebelum Gonzalo Soto menyamakan kedudukan lima minit kemudian, namun Melaka United kembali mendahului 2-1 hasil ledakan Syazwan Andik Ishak pada minit ke-34 yang gagal ditampan penjaga gol Tauffiq Ar Rasyid Johar.

Pemain Melaka United FC Adriano Aparecido Narcizo (kanan) cuba melepaskan rembatan ke arah pintu gol lawan sambil dihalang pemain-pemain Sarawak United FC semasa beraksi pada Perlawanan Bola Sepak Liga Super di Stadium Hang Jebat dekat Krubong, semalamFOTO BERNAMA

Meskipun ketinggalan, Sarawak United tidak menyerah kalah dan sekali lagi berjaya menyamakan kedudukan pada minit ke-61 hasil penyudah Soto yang mencetak gol kedua peribadinya sebelum Kone mengesahkan kejayaan pasukan untuk membawa pulang tiga mata berharga.Sementara itu, dalam saingan Liga Premier, UiTM FC melebarkan rekod tanpa kalah dalam empat perlawanan selepas melakar kemenangan 3-0 ke atas Terengganu FC (TFC) II dengan Ahmad Zafri Zakaria muncul wira apabila meledak hatrik di Stadium UiTM, Shah Alam.Dua daripada tiga gol dijaringkan Ahmad Zafri hadir menerusi sepakan penalti yang disempurnakan masing-masing pada minit ke-38 dan ke-54 selepas beliau memecah kebuntuan untuk meletakkan UiTM di depan pada minit ke-26.Di Stadium Negeri, Kuching, perlawanan yang terhenti seketika akibat hujan lebat menyaksikan pasukan tuan rumah, Kuching City FC meraih kemenangan ketiga berturut-turut selepas mengatasi PDRM FC 2-1.Abu Kamara muncul wira pasukan apabila meledak gol kemenangan pada masa kecederaan babak kedua apabila kedua-dua pasukan terikat 1-1 hasil jaringan pembukaan skuad tuan rumah menerusi Wan Faiz Wan Sulaiman pada minit kelapan dan gol penyamaan G Durrkeswaran pada minit ke-70.Dalam pada itu, pasukan tercorot Liga Premier Perak FC mengejutkan pasukan tuan rumah, Kelantan United FC 1-0 di Stadium Sultan Ismail Nasiruddin, Kuala Terengganu yang menyaksikan Luciano Guaychochea menjaringkan gol tunggal pada minit ke-87. -BERNAMA


Serena Williams buat kemunculan kembali

LONDON, 25 Jun - Serena Williams kembali ke gelanggang tenis sebagai persediaan fasa akhir bagi mengharungi kejohanan Wimbledon yang akan bermula Isnin ini.Kepulangan bintang perseorangan wanita itu amat dinanti-nantikan selepas setahun berehat akibat kecederaan.Serena, pemenang 23 gelaran Grand Slam dijangka mudah menumpaskan pemain Perancis di kedudukan ranking ke-113, Harmony Tan pada pusingan pertama.

(Bintang perseorangan wanita, Serena Williams kembali ke gelanggang tenis/AFP)

Pemain berusia 40 tahun itu turun atas tiket Wild Card susulan kejatuhan rankingnya kerana tidak bermain dalam mana-mana perlawanan sejak mengalami kecederaan setahun lalu.Sepanjang kariernya, Serena telah memenangi sebanyak tujuh kali kejuaraan Wimbledon dalam kategori perseorangan.


Tsitsipas tempah slot final tenis Terbuka Mallorca

MALLORCA, 25 Jun - Pemain pilihan kedua dari Greece, Stefanos Tsitsipas menempah tiket ke pentas final tenis Terbuka Mallorca selepas menang ke atas Benjamin Bonzi dari Perancis di separuh akhir.Tsitsipas yang merupakan satu-satunya pemain dalam kelompok 10 terbaik dunia di kejohanan ini, dilihat tidak berdepan masalah untuk menang dengan straight-set, 6-4, 6-4.

(Pemain tenis Greece, Stefanos Tsitsipas/Foto ATP Tour)

Ini kali pertama pemain ranking keenam dunia itu mara ke pentas final di Mallorca (MAYORKA) dan berpeluang menjulang gelaran sulungnya di kejohanan gelanggang rumput.Pada aksi final nanti, Tsitsipas, 24 tahun, dijadual berdepan pemain tuan rumah, Roberto Bautista-Agut selepas pemain dari Sepanyol itu mengalahkan Antoine (Antoan) Bellier dari Swtizerland 7-6, 6-2.


Tanpa Zii Jia, BAM kekal sasar dua pingat emas Sukan Komanwel

(Beregu wanita negara, Pearly Tan-M. Thinaah antara pemain muda yang sedang meningkat naik)

KUALA LUMPUR, 25 Jun - Persatuan Badminton Malaysia (BAM) kekal dengan sasaran dua pingat emas pada Sukan Komanwel 2022 di Birmingham meskipun tanpa kehadiran pemain perseorangan lelaki negara, Lee Zii Jia.Presidennya, Tan Sri Mohamad Norza Zakaria berkata, sasaran yang ditetapkan oleh badan induk badminton negara itu tidaklah begitu sukar dan yakin pemain lain juga mampu merealisasikannya.Bagaimanapun, Mohamad Norza yang juga Presiden Majlis Olimpik Malaysia mengakui, sasaran keseluruhan tujuh pingat emas bagi kontinjen Malaysia dalam temasya sukan itu juga akan diperincikan sedikit masa lagi. "Saya rasa sasaran sederhana dua pingat (emas) itu adalah kerana saya pengerusi jawatankuasa pemilihan untuk kontinjen negara. Jadi kem badminton hanya letak sasaran sederhana dua (emas) sahaja. Sebelum ini CDM juga beritahu mereka akan nilai semula sasaran awal iaitu tujuh pingat (emas) untuk keseluruhan kontinjen. Kami akan bincang lagi perkara ini, namun saya rasa sukan badminton mampu sumbang dua pingat (emas) dalam Sukan Komanwel," kata beliau selepas mesyuarat Majlis Eksekutif Majlis Olimpik Malaysia (MOM) kali ke-6 di sini hari ini.Tambahnya, Pengarah Kejurulatihan beregu, Rexy Mainaky dan pengarah kejurulatihan perseorangan, Wong Choong Hann telah diberi tanggungjawab untuk melahirkan lebih ramai bakat-bakat muda negara.

(Presiden BAM, Tan Sri Mohamad Norza Zakaria bercakap pada sidang media selepas mesyuarat Majlis Eksekutif Majlis Olimpik Malaysia (MOM) kali ke-6)

Antara pemain muda yang berjaya dilahirkan BAM dan sedang meningkat naik ketika ini ialah pemain perseorangan, Ng Tze Yong dan Aidil Sholeh Ali Sadikin serta beregu wanita Pearly Tan-M. Thinaah.Sementara itu Mohamad Norza memaklumkan Majlis Olimpik Malaysia (MOM) akan mengemukakan cadangan beberapa jenis sukan untuk dipertandingkan kepada Kemboja yang akan menjadi tuan rumah Sukan SEA ke-32, pada tahun 2023.Setiausaha Agungnya, Datuk Naziffudin Mohammad Najib akan membawa usul berkenaan ke Mesyuarat Persekutuan Sukan Asia Tenggara, SEAGF pada 11 hingga 13 Julai depan di Phnom Penh, Kemboja."Sudah tentu wushu kerana sukan ini sentiasa menyumbang pingat kepada kita di peringkat Sukan SEA, kami akan bantu dan sokong mereka, selain itu, kriket juga salah satu potensi pingat kita manakala selainnya kami akan lihat justifikasi kukuh dari persatuan untuk kami masukkan dalam cadangan," menurut beliau.Sukan SEA 2023 Kemboja dijadual berlangsung dari 5 hingga 7 Mei tahun depan.


Mancester City bayar RM243 juta untuk khidmat Kalvin Phillips

LONDON, 25 Jun- Manchester City bersetuju menandatangani pemain tengah England, Kalvin Phillips dari Leeds dengan harga £45 juta (RM243.09 juta)Juara Liga Perdana Inggeris (EPL) itu dilaporkan menawarkan yuran £42 juta (RM226.88 juta) dengan potensi tambahan £3 (RM16.21 juta) untuk Phillips.Perpindahan lumayan itu bergantung kepada persetujuan Phillips dalam aspek peribadi dengan skuad Pep Guardiola.Guardiola mahukan Phillips bagi memperkukuhkan bahagian tengah selepas pemergian pemain Brazil, Fernandinho pada penghujung musim lalu.Phillips meningkat daripada seorang pemain remaja Leeds dengan memainkan peranan penting membantu kelabnya kembali ke EPL dua tahun lalu.

(Pemain tengah Leeds Kalvin Phillips bersedia untuk menyertai Manchester City/REUTERS)

Dia juga mengukuhkan kedudukan sebagai pemain antarabangsa England dan beraksi pada final Kejohanan Eropah tahun lalu.Phillips akan menjadi pemain tambahan kedua terbaik buat City selepas kehadiran penyerang Borussia Dortmund dari Norway, Erling Haaland.Sementara itu, pemain tengah daripada akademi City, Darko Gyabi akan ke Leeds dengan nilai sekitar £5 juta (RM27 juta). -AFP


Zii Jia telah mohon maaf, KBS hormati keputusan jaguh badminton negara - Faizal

IPOH, 25 Jun - Kementerian Belia dan Sukan (KBS) menghormati keputusan yang dibuat jaguh badminton negara Lee Zii Jia menarik diri daripada menyertai Sukan Komanwel 2022 di Birmingham.Menterinya, Datuk Seri Ahmad Faizal Azumu berkata pemain nombor lima dunia itu telah pun memohon maaf dan menyatakan rasa kesal selepas membuat keputusan yang berat itu.

"Saya sudah dapat bercakap dengan beliau sendiri dan beliau memohon ampun dan maaf, beliau sebenarnya sungguh-sungguh hendak mewakili Malaysia di Sukan Komanwel, tetapi keadaan beliau yang begitu padat, acara yang begitu padat dan sebagainya menyebabkan beliau terpaksa mengambil keputusan berat ini sedangkan pada beliau, ini peluang beliau untuk beraksi di Sukan Komanwel dan peluang untuk beliau juga membawa pulang pingat emas," katanya selepas merasmikan Sukan Sekolah Menengah Kebangsaan (SMK) Raja Perempuan Ipoh, di sini.Zii Jia sebelum ini membuat keputusan untuk tidak mewakili Malaysia pada Sukan Komanwel di Birmingham, Julai ini bagi memberi tumpuan kepada Kejohanan Dunia yang akan berlangsung di Tokyo pada 21 Ogos depan.  Tempat pemain berusia 24 tahun dari Kedah itu akan diganti oleh pemain perseorangan remaja negara, Ng Tze Yong.

Dalam pada itu, Ahmad Faizal berkata KBS akan bekerjasama dengan KPM menggunakan fasiliti sukan di sekolah, bagi penganjuran sesuatu program sukan.Menurut Faizal, fasiliti sukan sedia ada di sekolah, boleh digunakan untuk penganjuran seperti Liga Sukan Malaysia."Jadi saya ucap terima kasih atas kerjasama baik yang diberi oleh pihak KPM dan juga sekolah-sekolah di seluruh negara bagi memastikan rakyat kita terus kekal cergas, aktif, dan dapat kita membudayakan sukan ke arah negara sukan jadi saya harap kerjasama ini akan terus dipererat dan ditambah baik," katanya.


JDT di kedudukan teratas liga, benam Selangor FC 5-1

Iskandar Puteri, 25 Jun- Johor Darul Takzim, JDT merampas semula kedudukan pendahulu liga super selepas membelasah Selangor FC, 5-1 dalam aksi di Stadium Sultan Ibrahim, Iskandar Puteri, pada malam Jumaat.Tuan rumah tidak menunggu lama untuk didepan menerusi jaringan Bergson Da Silva pada minit ke-3. Fernando Forestieri menambah gol kedua JDT pada minit ke-24, menerusi sepakan percuma setelah dijatuhkan Quentin Cheng Jiun Ho.  10 minit berselang, giliran Leandro Velazquez pula merekodkan nama selaku penjaring ketiga JDT.

(Velazquez cuba melepasi kekangan pemain Selangor, Mukhairi Ajmal Mahadi pada perlawanan Liga Super di Stadium Sultan Ibrahim pada Jumaat/BERNAMA)

Babak kedua menyaksikan hantaran lintang pemain sensasi JDT, Bergson menghadiahkan jaringan keempat buat pasukan itu.Gol tunggal Selangor akhirnya muncul pada minit ke-82, hasil jaringan Mohd Nor Hakim Hassan. Pesta gol JDT disempurnakan Mohamadou Sumareh, selepas menanduk masuk hantaran lintang Safawi Rashid. Kemenangan tersebut meletakkan JDT di tangga teratas liga dengan 19 mata, selepas 7 perlawanan. .


Wimbledon 2022 - Serena Williams buka gelanggang perseorangan bertemu Harmony Tan

LONDON, 24 Jun- Serena Williams bakal memulakan aksi pada pusingan pertama Wimbledon dengan berdepan Harmony Tan dari Perancis.Ia bakal menjadi penampilan semulanya dalam aksi perseorangan setelah berehat selama setahun.Williams, juara Grand Slam 23 kali, yang jatuh ke kedudukan ke-1,204 dalam ranking dunia sekali gus menjadi pemain bukan pilihan untuk kejohanan berprestij itu.Pemain berusia 40 tahun itu, yang mengambil bahagian dalam kejohanan beregu di Eastbourne minggu ini, tidak bermain berseorangan sejak dia mengalami kecederaan semasa perlawanan pusingan pertama di Wimbledon 12 bulan lalu.Pemain Amerika itu memenangi gelaran terakhir daripada tujuh gelaran perseorangan Wimbledon pada 2016 tetapi mara ke final pada 2018 dan 2019 selepas kembali daripada cuti bersalin.Wimbledon secara meluas dianggap sebagai peluang terbaik buat Williams untuk merangkul mahkota perseorangan Grand Slam ke-24 sekali gus menyamai rekod sepanjang zaman Margaret Court.Gelaran terakhir perseorangan Grand Slam ialah Terbuka Australia pada 2017.Bercakap selepas perlawanan beregu pada Rabu, Williams berkata, "Saya berasa baik. Senyaman yang boleh dirasai selepas berehat sekian lama."Sementara itu, satu lagi aksi pusingan pertama bakal menyaksikan pilihan utama Iga Swiatek, yang memenangi Terbuka Perancis awal bulan ini, membuka kempennya menentang pemain kelayakan Croatia, Jana Fett.Swiatek dari Poland, telah memenangi 35 perlawanan berturut-turut sebelum ke Wimbledon.


Malaysia Purple League (MPL) edisi kedua kembali, sasar penyertaan syarikat korporat dan agensi kerajaan

KUALA LUMPUR, 24 Jun - Kejohanan Malaysia Purple League (MPL) akan kembali dengan edisi kedua yang dikenali sebagai Biz Link Properties Purple League Corporate 2021/2022, susulan kejayaan pada edisi pertama Februari lalu.Saingan berprestij arena badminton negara itu kali ini tampil dengan misi khusus iaitu menyasarkan penyertaan daripada syarikat-syarikat korporat dan agensi kerajaan.Ketua Pegawai Operasi MPL, Ho Khek Mong berkata kejohanan edisi kedua itu mampu menjadi platform terbaik buat agensi kerajaan dan swasta bergerak secara aktif dalam sukan badminton.

(Ketua Pegawai Operasi MPL, Ho Khek Mong)

"Jadi kita akan jangka lebih banyak penyertaan dan segmen daripada pasukan sebab lepas musim pertama pasti semua dah ada pengalaman dan pasti semua pasukan akan lebih bersedia untuk perlawanan ini," kata beliau.Kejohanan tersebut bakal berlangsung selama dua minggu dengan format liga sepusingan dari 6 hingga 14 Ogos.Pusingan akhir pula akan berlangsung pada 20 dan 21 Ogos di One Badminton Academy di Kepong, Selangor.


Sukan Komanwel Birmingham : Pearly-Thinaah sandaran terbaharu raih emas badminton

(Pemain beregu wanita negara, Pearly Tan-M. Thinaah/ Foto FB BAM)

KUALA LUMPUR, 24 Jun - Tumpuan kini beralih ke arah kategori beregu untuk mencapai sasaran dua pingat emas yang ditetapkan Persatuan Badminton Malaysia (BAM) selepas jaguh perseorangan lelaki negara, Lee Zii Jia tidak menyertai Sukan Komanwel 2022 di Birmingham.Beregu wanita yang kian meningkat naik, Pearly Tan-M. Thinaah, mula menjadi sandaran untuk membawa pulang kilauan pingat berkenaan pada temasya yang akan berlangsung pada 28 Julai hingga 8 Ogos depan.Pengarah Kejurulatihan BAM, Rexy Mainaky berkata prestasi semasa Pearly dan Thinaah yang agak konsisten sejak saingan Piala Uber, memberi harapan bahawa mereka mampu menghadirkan sesuatu di Birmingham nanti.

(Pengarah Kejurulatihan BAM, Rexy Mainaky/ Foto fail)

"Kita harus letak sasaran beregu wanita, siapa lagi..Pearly dengan Thinaah, dengan mereka punya cara yang cukup positif mulai Piala Uber sampai Terbuka Indonesia, itu sangat positif, saya harap mereka konsisten dan saya rasa punya peluang untuk bawa balik pingat emas," kata beliau.Sepanjang musim 2022, pasangan nombor 10 dunia itu berjaya meraih pingat gangsa di Kejohanan Berpasukan Asia dan mara sehingga ke suku akhir Kejuaraan All England serta Kejuaraan Badminton Asia di Filipina.Juara Terbuka Switzerland 2021 itu juga hampir mencipta kejutan apabila mara ke separuh akhir Masters Indonesia.


Sukan Komanwel: Tze Yong sasar bawa pulang pingat

KUALA LUMPUR, 24 Jun- Pemain perseorangan lelaki negara Ng Tze Yong menyasarkan untuk membawa pulang pingat buat negara pada penyertaan sulungnya di Sukan Komanwel, Birmingham pada 28 Julai hingga 8 Ogos.Tze Yong dipilih sebagai pengganti kepada pemain profesional negara Lee Zii Jia selepas pemain itu membuat kejutan menarik diri daripada menyertai temasya berkenaan.“Tidak kira warna pingat,” katanya kepada pemberita selepas sesi latihan semalam.Walaupun sasaran pingat tidak lagi diletakkan pada perseorangan lelaki namun pemain di ranking ke-48 dunia itu mengakui beliau tetap memikul tanggungjawab besar untuk menggantikan Zii Jia di temasya itu.

(Pemain perseorangan lelaki negara, Ng Tze Yong)

Pemain berusia 22 tahun itu berkata beliau tidak mahu terlalu memikirkan cabaran atau lawan bakal dihadapinya nanti sebaliknya, mempersiapkan diri kerana ia adalah peluang terbaik untuknya menyerlahkan potensi sebenar.Zii Jia yang kini menduduki ranking kelima dunia memutuskan untuk tidak membuat penampilan ke Sukan Komanwel disebabkan jadual padat diharunginya sejak kebelakangan ini, di samping mahu memberi tumpuan kepada Kejohanan Badminton Dunia di Tokyo, Jepun, dari 22 hingga 28 Ogos ini.Tugas berat menanti Tze Yong apabila dijangka berdepan dua pemain hebat dari India Lakshya Sen dan Kidambi Srikanth serta juara dunia dari Singapura Loh Kean Yew.Sementara itu, pengarah kejurulatihan beregu Persatuan Badminton Malaysia (BAM) Rexy Mainaky mengakui tumpuan kini beralih kepada kategori beregu untuk mencipta kejayaan di Birmingham.“Kalau kita lihat dari segi sejarahnya, saya rasa peluang beregu itu mungkin ada dan cukup besar…semoga pemain dapat mengawal tekanan serta lebih bersemangat untuk mencipta satu keputusan yang positif,” katanya.Kategori beregu menyaksikan Malaysia mempunyai peluang meraih pingat menerusi pasangan keenam dunia Aaron Chia-Soh Wooi Yik, gandingan wanita Pearly Tan-M Thinaah (ranking ke-10) dan pemain berpengalaman Chan Peng Soon yang digandingkan dengan Cheah Yee See untuk beregu campuran.Kontinjen negara menyasarkan tujuh emas di Birmingham 2022 dengan dua emas disasarkan menerusi acara badminton selain masing-masing satu daripada gimrama, boling padang, angkat berat, skuasy dan powerlifting.- BERNAMA


Pogba bakal kembali sertai Juventus

UNITED KINGDOM, 24 Jun- Perancang Manchester United, Paul Pogba bakal kembali semula menyertai bekas kelabnya, Juventus selepas kedua-dua pihak mencapai persetujuan secara tidak rasmi.Pemain berusia 29 tahun itu akan menyertai Juventus secara percuma selepas United enggan menyambung kontraknya yang berakhir Julai ini.Menurut laporan media Itali, Pogba akan ditawarkan kontrak sekurang-kurangnya 3 tahun dengan pilihan lanjutan setahun lagi.

Perpindahan itu menyaksikan dia akan beraksi bersama kelab gergasi Serie A tersebut buat kali kedua.Pogba yang memenangi Piala Dunia 2018 bersama Perancis, sebelum ini menyertai Juventus dari United secara percuma pada 2012.Dia kemudian kembali semula ke Old Trafford pada 2016 selepas The Red Devils membayar 100 juta Euro ke atasnya. -AFP


Sukan Komanwel: Pasukan skuasy negara yakin bawa pingat emas

KUALA LUMPUR, 24 Jun- Timbalan Chef de Mission negara, Gerard Monteiro percaya Malaysia mampu membawa pulang satu pingat emas dalam sukan skuasy pada temasya Sukan Komanwel 2022, Birmingham bulan depan.Menurutnya, sasaran itu dilihat cerah untuk dicapai menerusi acara beregu wanita.Menurut Monteiro, Persatuan Raket Skuasy Malaysia meletakkan gandingan Rachel Arnold dan S. Sivasangari untuk menggalas misi tersebut selepas mereka meraih pingat gangsa di Kejohanan Beregu Dunia, di Glasgow, Mei lalu.Rachel dan Sivasangari sebelum ini pernah beraksi pada edisi 2018 di Gold Coast, Australia dan mereka dijangka berdepan cabaran sengit pemain-pemain berpengalaman dari India, New Zealand dan England pada temasya kali ini.

Sementara itu, S. Sivasangari berkata, kejayaan mereka meraih keputusan positif di Kejohanan Dunia di Glasgow baru-baru ini menjadi penyuntik semangat untuk mereka membawa pulang pingat emas pada Sukan Komanwel 2022."Bersama Rachel, kami mempunyai kemahiran komunikasi yang baik dengan kami menduduki tempat ketiga dunia sebanyak dua dua kali,"Saya rasa itu memberi kami keyakinan lebih tinggi dengan hanya beberapa minggu lagi untuk bekerja keras dan diharapkan agar kami berjaya memperoleh pingat," katanya kepada pemberita.Sepanjang penyertaan Sukan Komenwel, sukan skuasy telah menghadiahkan 5 pingat buat kontinjen negara dengan dua kilauan emas, satu perak dan dua gangsa.


Cub Prix Malaysia: Harith Farhan janjikan aksi terbaik di laman sendiri

(Mohd Harith Farhan Baharin dalam majlis ramah mesra bersama media di Kuala Terengganu)

KUALA TERENGGANU, 24 Jun- Pelumba muda Terengganu yang kian meningkat naik, Mohd Harith Farhan Baharin menjanjikan aksi terbaik buat peminatnya di laman sendiri pada Pusingan ke-4 Kejuaraan Cub Prix Malaysia yang akan bermula esok.Meskipun bakal membuat penampilan pertama bersama Tobaki Pink Racing Team dalam kategori CP125, Harith optimis gandingannya dengan rakan sepasukan, Saiful Azhary Mohamad mampu menyumbang mata buat pasukan.  Faktor cuaca yang tidak menentu ketika ini selain pengalaman bersama beberapa pasukan terdahulu, Harith meletakkan sasaran untuk menaiki podium di Litar Gong Badak, Kuala Nerus.

(Pelumba Tobaki Pink Racing Team, Mohd Harith Farhan Baharin)

"Saya tidak menghadapi sebarang masalah berkaitan cuaca sebenarnya, ramai yang katakan esok akan berlaku hujan,"Sejujurnya saya memang sukakan cuaca hujan dan ini merupakan kelebihan buat saya," katanya ketika menghadiri majlis ramah mesra bersama media di Kuala Terengganu.Tambahnya, selepas ini beliau akan mengalihkan fokusnya kepada Kejuaraan Motosikal Asia(ARRC) yang akan berlangsung di Jepun, Ogos nanti.


Gerard kecewa Zii Jia tarik diri Sukan Komanwel

(Timbalan Chef de Mission (CDM), Gerard Clair Monteiro)

KUALA LUMPUR, 23 Jun - Keputusan Jaguh Badminton Negara, Lee Zii Jia, menarik diri daripada Sukan Komanwel 2022 boleh memberi kesan kepada sasaran yang ditetapkan Majlis Olimpik Malaysia (MOM).Itu penjelasan Timbalan Chef de Mission (CDM) ke Sukan Komanwel Birmingham 2022, Gerard Clair Monteiro yang turut kecewa dengan keputusan mengejut pemain tersebut.MOM sebelum ini telah mengumumkan sasaran 7 pingat emas iaitu 2 dari sukan badminton dan selainnya setiap satu daripada sukan gimnastik, boling padang, angkat berat, skuasy dan power lifting."Saya kecewa kerana Sukan Komanwel adalah sukan untuk semua warga Malaysia. Kami juga meletakkan sandaran kepada Zii Jia untuk membawa pingat."Ketika ini kami masih belum menerima apa-apa perkembangan rasmi daripada MOM dan apa yang kami tahu video keputusan pemain itu telah idkeluarkan pada semalam."Kami kini perlu melihat kembali sasaran pingat emas yang telah ditetapkan bagi memastikan semuanya lancar," katanya kepada pemberita selepas melawat kem latihan pasukan badminton kebangsaan Akademi Badminton Malaysia di Bukit Kiara, di sini, hari ini.

(Syot layar Zii Jia mengumumkan untuk menarik diri daripada Sukan Komanwel pada malam tadi)

Semalam, Zii Jia mengejutkan arena badminton negara apabila pemain berusia 24 tahun itu mengumumkan untuk menarik diri daripada Sukan Komanwel pada 28 Julai hingga 8 Ogos ini menerusi satu video.Alasannya kerana jadual padat yang diharunginya sejak kebelakangan ini selain mahu memberi tumpuan sepenuhnya kepada Kejohanan Badminton Dunia di Tokyo, Jepun, pada 22 hingga 28 Ogos ini.


Sukan Komanwel sentiasa jadi keutamaan saya - Chong Wei

KUALA LUMPUR, 23 Jun - Saya tidak akan menolak untuk bertanding di Sukan Komanwel, kata bekas pemain nombor satu dunia Datuk Lee Chong Wei.Secara peribadinya Chong Wei merasakan bermain di Sukan Komanwel akan sentiasa menjadi keutamaan beliau kerana temasya itu hanya dianjurkan empat tahun sekali berbanding Kejohanan Badminton Dunia, yang berlangsung setiap tahun kecuali pada tahun penganjuran Olimpik.“Kejohanan Dunia adalah lebih penting untuk karier, namun Sukan Komanwel lebih jauh pentingnya untuk negara,” katanya kepada Bernama ketika dihubungi hari ini.Legenda badminton negara berkata demikian ketika ditanya mengenai keputusan pemain profesional negara Lee Zii Jia yang menarik diri daripada Sukan Komanwel Birmingham, yang dijadualkan berlangsung dari 28 Julai hingga 8 Ogos.Malam semalam, Zii Jia menerusi video yang dikongsikan kepada media menyatakan bahawa, agak sukar untuk beliau berhadapan dengan jadual ketat yang dihadapi sejak kebelakangan ini, selain mahu menumpukan sepenuhnya kepada Kejohanan Badminton Dunia di Tokyo dari 22-28 Ogos, sebagai alasan utama beliau menarik diri dari Sukan Komanwel.Bagaimanapun pingat perak Sukan Olimpik tiga kali itu berkata status Zii Jia sebagai pemain persendirian sejak awal tahun ini, menjadikan lebih mudah untuk juara Kejohanan Badminton Asia 2022 itu untuk tidak menyertai Birmingham.“Fakta bahawa beliau bukan lagi pemain pasukan kebangsaan menjadikan lebih mudah untuknya tidak bermain di Birmingham. Jika dia di pasukan kebangsaan, Sukan Komanwel tentunya menjadi keutamaan” katanya.

Sementara itu, Chong Wei berkata pemain perseorangan lelaki utama Persatuan Badminton Maysia Ng Tze Yong, tidak mempunyai pilihan lain kecuali untuk memikul tanggungjawab besar mengisi kekosongan ditinggalkan oleh Zii Jia di Birmingham.Oleh sebab itu beliau berharap pemain nombor 48 dunia itu akan bersedia secara mental dan menunjukkan permainan terbaiknya, pada acara yang akan berlangsung di National Exhibition Centre. - BERNAMA


Piala AFC: KL City FC sedia hadapi PSM Makassar esok

(Jurulatih KL City FC, Bojan Hodak)

KUALA LUMPUR, 23 Jun- Juara Piala Malaysia 2021 Kuala Lumpur City (KL City FC) bakal menentang PSM Makassar dalam cabaran Piala AFC di Stadium Kuala Lumpur, esok.Jurulatih KL City FC, Bojan Hodak berkata, pasukannya sudah bersedia bagi mengharungi kempen ini walaupun perlu berdepan dengan dua pasukan yang sudah kerap beraksi di kejohanan itu.Berdepan dengan Juara Piala Indonesia 2019, PSM Makassar, ini merupakan peluang terbaik untuk anak-anak buahnya membuktikan kemampuan mereka beraksi di pentas yang lebih tinggi."Saya yakin pemain akan memberi fokus kepada pasukan ini, bahkan kami mempunyai pemain yang terbaik,"Meskipun kadang-kala mereka kekurangan motivasi namun saya yakin mereka akan bersemangat untuk berdepan saingan Piala AFC nanti," katanya di ibu negara.Tambah beliau semua pemain utama The City Boys akan diturunkan malam esok kecuali J. Partiban yang dijangka dapat kembali beraksi menentang Tampines Rovers pada 30 Jun ini.

(Penyerang KL City FC, Safee Sali)

Sementara itu penyerang KL City FC, Safee Sali menuntut rakan-rakan sepasukan agar menggunakan peluang beraksi di laman sendiri untuk melakar kemenangan bagi membuka laluan cerah ke peringkat seterusnya."Kami perlu menggunakan kelebihan sebagai tuan rumah dan harus menang sekurang-kurangnya melayakkan diri ke peringkat seterusnya,"Saya rasa pemain yang lain juga tahu bahawa kita akan bermain di Stadium Cheras, dan sudah pasti tidak mahu kalah di gelanggang sendiri," katanya.Kedah Darul Aman (KDA FC) juga bakal membuka tirai saingan kumpulan bertemu Juara Liga Indonesia, Bali United di tempat lawan.


Bayern lengkapkan perpindahan Sadio Mane

BERLIN, 22 Jun - Bayern Munich pada Rabu telah melengkapkan proses menandatangani bintang kebangsaan Senegal, Sadio Mane.Menurut kelab gergasi Jerman berkenaan, bekas tonggak Liverpool itu diikat untuk tempoh tiga tahun sehingga 2025.Bayern, yang memenangi gelaran liga ke-10 berturut-turut musim lalu, dilapor telah membelanjakan kira-kira €40 juta untuk pemain berusia 30 tahun itu.Menurut Mane, dia yakin telah membuat keputusan yang tepat untuk meneruskan karier bersama kelab berkenaan.

(Pemain baharu Bayern Munich, Sadio Mane/AFP)

Pemain itu meninggalkan Anfield selepas melakukan 269 penampilan dan menjaringkan 120 gol dalam semua pertandingan.Mane merupakan antara tonggak penting yang membantu Liverpool merangkul gelaran Liga Juara-Juara Eropah pada musim 2018/19 dan Liga Perdana Inggeris (EPL) musim berikutnya.Penyerang berkenaan menjadi pemain baharu ketiga Bayern pada musim ini, selepas ketibaan dua pemain Ajax Amsterdam, Ryan Graven-berch dan Noussair Mazrouai.


Sasaran tujuh pingat emas Sukan Komanwel realistik - Ahmad Faizal

(Menteri Belia dan Sukan, Datuk Seri Ahmad Faizal Azumu ditemu bual Berita RTM selepas menjadi tetamu program Selamat Pagi Malaysia (SPM) di Wisma Berita, Angkasapuri)

KUALA LUMPUR, 23 Jun - Sasaran tujuh pingat emas untuk kontinjen negara di temasya Sukan Komanwel Birmingham yang bakal berlangsung pada 28 Julai hingga 8 Ogos ini adalah realisitik.Demikian dinyatakan Menteri Belia dan Sukan, Datuk Seri Ahmad Faizal Azumu di mana sasaran tersebut dibuat berdasarkan prestasi semasa yang dipamerkan atlet negara di temasya Sukan Sea Hanoi di Vietnam, bulan lalu."Apabila mereka menetapkan sasaran tujuh pingat emas itu bukan satu sasaran suka-suka, mereka telah melihat prestasi atlet-atlet kita berbanding dengan atlet yang bertanding dalam Sukan Komanwel dan ini sasaran realistik yang perlu kita cuba capai bukan mudah dengan 7 pingat emas itu kita terus nak menang banyak pengorbanan titik peluh dari atlet kita dan semua terlibat untuk kita merangkul emas itu," kata beliau ketika ditemu bual Berita RTM selepas menjadi tetamu program Selamat Pagi Malaysia (SPM) di Wisma Berita, Angkasapuri, di sini.Malaysia bakal mempertaruhkan keseluruhan 107 atlet terdiri daripada 69 lelaki dan 38 wanita yang menggalas tugas untuk merealisasikan sasaran tersebut.Ia menerusi sukan badminton selain masing-masing satu daripada gimrama, boling padang, angkat berat, skuasy dan powerlifting.Penyertaan 107 atlet Malaysia pada edisi Sukan Komanwel kali ini adalah sedikit berkurangan berbanding pada tahun 2014 dengan 179 atlet.

Pada edisi 2018 di Gold Coast, Australia, kontinjen Malaysia membawa pulang tujuh pingat emas, lima perak dan 12 gangsa.Dalam pada itu, Ahmad Faizal memaklumkan Liga Sukan Malaysia (MSL) yang dianjurkan Kementerian Belia dan Sukan pada bulan Mac lalu mendapat sambutan cukup menggalakkan sehingga kini.Beliau percaya potensi MSL dalam merancakkan sukan di kalangan masyarakat dan bermula dari akar umbi harus diteruskan pada setiap tahun."Malah saya telah bercadang untuk memanjangkan lagi siri yang akan datang liga ini dilakukan, mungkin lebih pada satu hari ianya perlu dilakukan dalam jangka masa tiga bulan, di masa akan datang mungkin kita boleh tambah lagi acara sukan yang telah kita adakan pada tahun ini, ini kerana disebabkan sambutan yang sangat mengalakkan dari orang ramai dan permintaan agar ada sukan sukan lain dimasukkan termasuk e-sukan," menurut beliau.Program pembangunan sukan ini dilaksanakan di seluruh negara merangkumi kawasan luar bandar, pedalaman, peringkat daerah, negeri mahupun kebangsaan.Antara sukan dipertandingkan adalah badminton, sepak takraw, bola jaring, bola keranjang dan futsal.


SUKMA: Sarawak akan rayu senaraikan acara terjun

(Timbalan Menteri Belia, Sukan dan Pembangunan Usahawan Sarawak Datuk Gerald Rentap Jabu (Tengah)/FOTO FB KBS Sarawak)

KUCHING, 23 Jun - Sarawak akan membuat rayuan agar acara terjun disenaraikan pada temasya Sukan Malaysia (Sukma) ke-20 di Kuala Lumpur dari 16 hingga 24 Sept depan.Timbalan Menteri Belia, Sukan dan Pembangunan Usahawan Sarawak Datuk Gerald Rentap Jabu berkata walaupun acara itu sudah diiktiraf di peringkat Sukan Olimpik dan kejohanan antarabangsa, penganjur Sukma ke-20 pula mengambil pendirian hanya akan menyenaraikannya jika ada enam atau lebih negeri mengambil bahagian. “Kita akan membuat rayuan memandangkan acara ini merupakan lubuk emas kepada Sarawak pada Sukma," katanya kepada pemberita selepas merasmikan majlis prapelancaran Program Rakan Muda Comfort Room Negeri Sarawak 2022 di sini hari ini.

(Kontinjen Sarawak ketika perarakan lintas hormat pada majlis perasmian pembukaan SUKMA 2016 di Stadium Sarawak, Petra Jaya/FOTO Osman Adnan)

Beliau berkata kontingen Sarawak juga masih menunggu makluman daripada penganjur untuk memuktamadkan acara sukan dan lokasi sebelum dapat membuat persiapan lebih rapi menjelang temasya itu yang berbaki 85 hari."Banyak perkara belum ditentukan lagi oleh penganjur. Jadi saya fikir sedikit sukar bagi kita membuat persiapan yang sepatutnya," katanya. - BERNAMA


Izzah tambah pingat gangsa Kejohanan Berbasikal Trek Asia

(Pelumba basikal wanita negara, Nurul Izzah Izzati Mohd Asri (jersi hitam) merangkul pingat gangsa bagi saingan akhir keirin wanita Kejohanan Berbasikal Trek Asia)

NEW DELHI, 22 Jun - Bintang muda berbasikal trek wanita negara, Nurul Izzah Izzati Mohd Asri menambah satu lagi koleksi pingat peribadinya pada hari terakhir Kejohanan Berbasikal Trek Asia di New Delhi, hari ini.Pelumba berusia 19 tahun itu merangkul gangsa bagi saingan akhir keirin wanita pada kejohanan berlangsung di Velodrom Kompleks Sukan Indira Gandhi itu.Mina Sato dari Jepun menjuarai acara tersebut manakala perak pula menjadi milik pelumba Korea Selatan, Park Ji Hae.Ahad lepas, Nurul Izzah mencatat nama sebagai pelumba wanita Malaysia pertama memenangi emas di kejohanan itu apabila mengungguli acara 500 meter ujian masa dengan catatan masa 35.499 saat (s).

(Aksi pelumba basikal wanita negara, Nurul Izzah Izzati Mohd Asri pada Kejohanan Berbasikal Trek Asia di New Delhi, India)

Sementara itu, pasukan junior negara membawa pulang dua lagi pingat menerusi dua pelumba wanitanya, Nyo Ci Hui bagi acara omnium serta Azwa Nabila Abdullah dalam saingan keirin.Ci Hui meraih perak dengan mengumpul 116 mata keseluruhan di belakang juara dari Jepun, Maho Kakita (153 mata) manakala pelumba Uzbekistan, Asal Rizaeva memenangi gangsa (110 mata).Azwa pula sekadar berpuas hati dengan pingat gangsa manakala pelumba Korea Selatan, Kim Doye meraih emas diikuti rakan senegaranya, Na Yunseo untuk perak.


Liga Super: Penang FC kalahkan Terengganu FC 2-1

GEORGE TOWN, 23 Jun- Kemenangan pertama Penang FC dalam saingan Liga Super musim ini menewaskan Terengganu FC 2-1 di Stadium Bandaraya diharap menjadi pencetus moral kepada pemain untuk terus meningkatkan corak permainan pada masa akan datang. Bagi pengendali skuad Harimau Kumbang Zainal Abidin Hassan, kesungguhan anak buahnya untuk memperoleh tiga mata penuh adalah sesuatu yang amat diharapakan selepas berada di tangga tercorot liga.  "Alhamdulillah,saya amat bangga dapat kekalkan," kata Zainal Abidin Gol Penang FC dijaringkan Hilal Al Helwe dan T.Saravanan manakala gol Terengganu diperoleh menerusi Faisal Halim.

(Pemain pasukan Terengganu FC Kpah Sean Sherman (kanan) bersama pemain pasukan Pulau Pinang Rafael Vitor Santos De Freitas ketika beraksi pada perlawanan Liga Super 2022 di Stadium Bandaraya malam tadi/BERNAMA)

Sementara itu Ketua Jurulatih Terengganu FC Mohd Nafuzi Muhammad Zain berkata, pemainnya hilang fokus dan kelihatan ‘santai’ berbandiing pemain Pulau Pinang yang kelihatan bersungguh-sungguh pada awal permainan.

"Dari awal permainan satu sama. Pelbagai aspek perlu dibaiki untuk terus menguatkan pasukan Terengganu FC," kata Mohd Nafuzi.Keputusan itu menyaksikan Penang FC naik ke tangga kesebelas liga manakala Terengganu FC kekal di tangga kesembilan.


Zii Jia lupakan Sukan Komanwel, fokus kejohanan dunia

KUALA LUMPUR, 22 Jun- Peminat sukan tanah air terpaksa melupakan hasrat melihat jaguh perseorangan lelaki profesional negara Lee Zii Jia beraksi pada Sukan Komanwel 2022, selepas beliau sah menarik diri daripada temasya di Birmingham, England, yang dijadual pada 28 Julai hingga 8 Ogos.Zii Jia berkata beliau memutuskan untuk tidak membuat penampilan pada Sukan Komanwel disebabkan jadual padat yang diharunginya sejak kebelakangan ini, di samping berhasrat memberi tumpuan sepenuhnya kepada Kejohanan Badminton Dunia di Tokyo, Jepun, dari 22 hingga 28 Ogos ini.“Keputusan ini susah diambil sebab keadaan saya. Saya ambil bahagian dalam banyak kejohanan dalam tempoh singkat, saya rasa saya tidak cukup rehat dan terpaksa memilih antara Sukan Komanwel atau Kejohanan Dunia.“Saya juga sudah maklumkan kepada anggota pasukan saya, dan kami memutuskan untuk memberi tumpuan kepada Kejohanan Dunia,” katanya dalam video yang dikongsi dengan pihak media hari ini.

(Zii Jia berkata beliau memutuskan untuk tidak membuat penampilan pada Sukan Komanwel disebabkan jadual padat yang diharunginya sejak kebelakangan ini, di samping berhasrat memberi tumpuan sepenuhnya kepada Kejohanan Badminton Dunia di Tokyo, Jepun, dari 22 hingga 28 Ogos ini/ FOTO FAIL)

Juara Kejohanan Badminton Asia 2022 itu turut berterima kasih kepada Kementerian Belia dan Sukan termasuk menterinya, Datuk Seri Ahmad Faizal Azumu, Majlis Sukan Negara serta Persatuan Badminton Malaysia dan presidennya, Tan Sri Mohamad Norza Zakaria atas sokongan mereka yang mahu melihatnya beraksi di Birmingham sebelum ini.Walaupun tidak beraksi di Birmingham, Zii Jia tetap memberi jaminan akan memberikan aksi terbaiknya pada dua kejohanan badminton di Malaysia iaitu Terbuka Malaysia dari 28 Jun hingga 3 Julai ini diikuti Masters Malaysia dari 5 hingga 10 Julai.Pemain kelima terbaik dunia itu akan membuka tirai kempen Terbuka Malaysia menentang pemain Perancis, Toma Junior Popov manakala salah seorang pemain dari peringkat kelayakan menantinya pada pusingan pertama Masters Malaysia. -BERNAMA


Isu visa selesai, Ronald Ngah Wanja terbang ke Bali pagi tadi - Penaung KDA FC

ALOR SETAR, 22 Jun- Kedah Darul Aman FC mendapat tonik terbaik apabila penyerang berbisanya, Ronald Ngah Wanja disahkan boleh diturunkan pada aksi pembukaan Kumpulan G, Piala AFC antara KDA FC dengan Bali United FC di Stadium Stadium Capten 1 Wayan Dipta, Bali, Indonesia, Jumaat ini. Sebelum ini, ketiadaan Ngah Wanja bersama rakan sepasukan yang tiba di Bali, Indonesia pada Isnin lalu mencetuskan tanda tanya dikalangan peminat setia Hijau Kuning mengenai kedudukan pemain tersebut. Berkongsi berita gembira itu kepada RTM, Penaung KDA FC, Tan Sri Mohd Daud Bakar berkata Ngah Wanja tidak dapat mengikuti penerbangan bersama rakan sepasukan dari Lapangan Terbang Antarabangsa Kuala Lumpur, KLIA pada Isnin lalu akibat masalah visa. Beliau berkata, proses yang lebih ketat oleh Kerajaan Indonesia terhadap warga Cameroon menyebabkan Ngah Wanja tidak dibenarkan memasuki negara itu. Bagaimanapun, segala urusan tersebut telah diselesaikan dan Ngah Wanja telah menaiki penerbangan dari KLIA ke Bali, Indonesia, pukul 9 pagi tadi. Kehadiran Ngah Wanja pastinya memberi kekuatan dibahagian jentera serangan KDA FC bagi menghadapi kejohanan tersebut. Tambahan pula, Skuad Kenari kini diperkuatkan dengan kehadiran dua tonggak import baharu iaitu Sanrawat Dechmitr dari Thailand dan pemain tengah skuad kebangsaan Jordan, Mahmoud Al-Mardi. Kedah yang diundi dalam Kumpulan G akan bertemu kelab dari Indonesia, Bali United pada 24 Jun; diikuti Kaya Iloilo FC dari Filipina dan Visakha United FC dari Kemboja masing-masing pada 27 dan 30 Jun ini. Kesemua perlawanan akan berlangsung di Stadium Capten 1 Wayan Dipta, Bali, Indonesia.

(Pemain KDA FC, Ronald Ngah Wanja)


Perak bawa 3 'awang' import baharu, mampu baiki kedudukan dalam saingan Liga Premier

PERAK, 22 Jun - Kehadiran tiga pemain import baharu dilihat mampu membantu Perak FC memperbaiki kedudukan mereka dalam saingan Liga Premier musim ini, malah tidak mustahil dapat memastikan pasukan itu kembali ke saingan Liga Super musim depan.Keyakinan itu disuarakan Ketua Pegawai Eksekutif Sementara kelab tersebut, Bobie Farid Shamsudin ketika majlis memperkenalkan ketiga-tiga import terbaharu berkenaan di Ipoh.Menurut Bobie, beliau berharap kehadiran mereka dapat menambah kekuatan skuad kendalian Yusri Che Lah itu yang kebanyakkanya dibarisi ramai pemain muda ketika ini.

(Dua dari tiga pemain yang di import Perak)

"Kalau nak ikutkan kita yakin naik ke Liga Super kalau kita tak yakin naik ke Liga Super kita ambil player import ini buat apa kalau setakat Liga Premier je rasanya dia tidak mendatangkan apa-apa nilai kepada kumpulan macam saya cakap tadi kita lebih tengok kepada masa depan," katanya.Tiga pemain tersebut adalah Stipe Plazibat, 32 tahun yang akan bermain di posisi penyerang dan dua pemain tengah, Luciano Guaycochea, 30 tahun dan Sunday Kolawale Afolabi, 22 tahun.Masing-masing dari Croatia, Argentina dan Nigeria.The Bos Gaurus kini menyasarkan untuk berada pada kedudukan lima teratas Liga Premier serta layak beraksi pada saingan Piala Malaysia musim ini.


Perebutan kejuaraan Tenis Wimbledon bermula

LONDON, 22 Jun- Novak Djokovic dan Rafael Nadal mengetuai pemburuan kejuaraan di Wimbledon.Djokovic membida gelaran ketujuh di All England Club untuk menyamai pencapaian pemain hebat Amerika Syarikat Pete Sampras.Manakala Nadal, masih segar daripada kemenangan ke-14 Terbuka Perancis sudah pasti mahu mengulangi kejayaan di Wimbledon yang dilakarnya pada 2008 dan 2010.Sementara itu, buat pertama kali sejak penampilan sulungnya pada 1999, Roger Federer tidak akan beraksi tahun ini kerana masih melalui proses pemulihan daripada pembedahan lutut.Turut tiada dalam senarai pemain, ialah pemain nombor dua dunia Jerman Alexander Zverev, yang mengalami kerosakan ligamen buku lali yang serius.Sementara saingan wanita pula menyaksikan Serena Williams yang kini menghuni ranking ke 1,204 dalam jelajah WTA menjadi tumpuan utama dan disebut-sebut bakal menjulang trofi kelapannya di Wimbledon.Berikut senarai bekas-bekas juara Kejohanan Wimbledon.

LELAKI2021: Novak Djokovic (SERBIA)2020: Kejohanan batal2019: Novak Djokovic (SERBIA)2018: Novak Djokovic (SERBIA)2017: Roger Federer (SWITZERLAND)2016: Andy Murray (GREAT BRITAIN)2015: Novak Djokovic (SERBIA)2014: Novak Djokovic (SERBIA)2013: Andy Murray (GREAT BRITAIN)2012: Roger Federer (SWITZERLAND)

WANITA 2021: Ashleigh Barty (AUSTRALIA)2020: Kejohanan batal2019: Simona Halep (ROMANIA)2018: Angelique Kerber (JERMAN)2017: Garbine Muguruza (SEPANYOL)2016: Serena Williams (AMERIKA SYARIKAT)2015: Serena Williams (AMERIKA SYARIKAT)2014: Petra Kvitova (REPUBLIK CZECH)2013: Marion Bartoli (PERANCIS)2012: Serena Williams (AMERIKA SYARIKAT)

(Pemain tenis wanita Amerika Syarikat, Serena Williams)FOTO AFP


KDA FC dilengkapi peralatan mencukupi, sasar kemenangan

ALOR SETAR, 22 Jun - Pasukan Kedah Darul Aman (KDA) FC kini mempunyai segala alat dan kelengkapan untuk membina gaya permainan yang lebih berstrategik dan berwasasan bagi mencipta kemenangan demi kemenangan.  Ia hadir selepas pihak pengurusan KDA FC terpaksa berhadapan dengan pelbagai masalah termasuk pencapaian pasukan yang dibawah tanda aras atau prestasi sebenar.  Selain itu, masalah kecederaan teruk yang menimpa pemain import serta pemain import yang mahu meninggalkan pasukan lebih awal menyebabkan pihak pengurusan terpaksa mencari pemain gantian dan ia melibatkan kos kewangan baharu yang tidak termasuk dalam bajet sebelum ini.  Bagaimanapun Penaung KDA FC, Tan Sri Mohd Daud Bakar menzahirkan rasa syukur kerana segala urusan telah dipermudahkan.  Beliau berkata, KDA FC berjaya mendapatkan pemain import gantian iaitu Sanrawat Dechmitr dari Thailand dan pemain tengah skuad kebangsaan Jordan, Mahmoud Al-Mardi dengan cepat sebelum bermula saingan Kumpulan G, Piala AFC di Bali, Indonesia, Jumaat ini.  "Sebulan yang lepas, saya dan pihak pengurusan berhadapan dengan pelbagai masalah. Pencapaian pasukan yang agak di bawah tanda aras sebenar. Ada pemain impot yang cedera teruk. Ada juga pemain impot yang ingin meninggalkan pasukan KDA FC lebih awal. Kami perlu mencari pemain gantian. Ini juga akan melibatkan kos kewangan baharu yang tidak dibajetkan sebelum ini." "Alhamdulillah atas segala kemudahan yang diberikan Allah. Pasukan KDA FC dapat mencari ganti pemain yang sama handal (jika tidak lebih handal) dalam masa yang cepat. Rasa seperti susah sangat apabila ditimpa masalah. Lebih teruja, ini semua dapat dilakukan dengan implikasi kewangan yang tidak banyak. Alhamdulillah atas segala nikmat dan anugerah Illahi," kata Mohd Daud dalam satu kenyataan menerusi laman Facebooknya.  Beliau berkata, pihak pengurusan amat berterima kasih kepada semua penyokong yang dapat bersabar memberi masa dan kepercayaan kepada pengurusan menguruskan krisis dengan tenang dan berhemah.

(Penaung KDA FC, Tan Sri Mohd Daud Bakar)

"Ini adalah hasrat semua penyokong Kedah Darul Aman. Kami diperingkat pengurusan amat berterima kasih kepada semua penyokong yang bersabar memberi masa dan kepercayaan kepada kami menguruskan 'krisis' dengan tenang dan berhemah. Apa-apa pun, saya tidak menjangka semua ini dapat diuruskan dalam masa yang segera sebelum berlangsungnya pertandingan AFC di Bali. Bukan senang nak tukar pemain di tengah musim. Tetapi itulah rezeki KDA FC." "Marilah kita memberi sokongan padu kepada mereka untuk menunjukkan kesungguhan dan kecerdasan mereka dalam misi mengharumkan nama negara amnya dan KDA FC khususnya," katanya.  Kedah yang diundi dalam Kumpulan G dijadual berdepan kelab dari Indonesia Bali United pada 24 Jun diikuti Kaya Iloilo FC dari Filipina dan Visakha United FC dari Kemboja masing-masing pada 27 dan 30 Jun.  Kesemua perlawanan akan berlangsung di Stadium Capt I Wayan Dipta, Bali, Indonesia.


Kejohanan PGA Wanita KPMG tawar hadiah wang kemenangan AS$9 juta

WASHINGTON, 22 Jun- Juara bertahan, Nelly Korda dan pesaingnya akan memburu rekod hadiah kemenangan AS$9 juta pada Kejohanan PGA Wanita KPMG minggu ini selepas penganjur mengumumkan hadiah wang digandakan pada Selasa.Kejohanan utama wanita ketiga tahun ini akan berlangsung di Congressional Country Club di Bethesda, Maryland pada hari Khamis dengan Korda bakal cuba mengulangi pencapaiannya tahun lalu.Kejayaan mempertahankan gelaran boleh menyaksikan Korda memperoleh cek pemenang sebanyak AS$1.35 juta selepas peningkatan besar dalam hadiah wang yang diumumkan oleh penganjur.Presiden PGA America, Jim Richerson berkata keputusan untuk menggandakan hadiah kemenangan daripada AS$4.5 juta kepada AS$9 juta adalah hasil sokongan daripada penaja KPMG dan keinginan untuk memartabatkan golf wanita."Kami benar-benar mahu memastikan kami menggunakan acara ini untuk mempamerkan pemain wanita terbaik dalam permainan dan melakukannya dengan menggandakan wang kemenangan," kata Richerson."Dompet bumper" adalah sebahagian daripada trend yang meluas dalam aksi golf wanita, menyaksikan hadiah wang merentasi lima kejohanan utama telah meningkat secara berterusan sepanjang dekad yang lalu.Dengan peningkatan PGA Wanita, hadiah wang untuk lima kejohanan utama kini berjumlah AS$37.3 juta, berbanding AS$13.75 juta untuk acara yang sama pada 2012.Berita mengenai peningkatan hadiah itu tersebar di Kongres pada hari Selasa selepas pemain dimaklumkan mengenai pengumuman itu.Sementara itu, aksi major minggu ini adalah satu lagi peluang untuk Korda melupakan seketika masalah kesihatan yang dihadapinya baru-baru ini.Pemain berusia 23 tahun itu kembali daripada rehat selama empat bulan selepas mendapati ada darah beku di lengan kirinya.Korda hampir terlepas kemenangan pada Meijer LPGA Classic hujung minggu lalu, tewas dalam playoff tiga penjuru menentang rakan senegara Jennifer Kupcho dan Leona Maguire dari Ireland dan sekadar menduduki tempat kedua dengan Maguire.Korda berkata dia telah mengikuti rejim latihan intensif sejak kembali cergas selepas hampir tidak menyentuh kayu golf semasa cuti rehat yang lama.Korda akan bermain dalam 'flight' bersama Brooke Henderson dari Kanada, pemenang PGA Wanita pada 2016 apabila ia diadakan di Sahalee Country Club, timur Seattle.Henderson mempunyai rekod cemerlang dalam PGA Wanita, mencatatkan lima penamat 10 teratas dalam tujuh penampilannya dalam kejohanan utama.- AFP

(Pemain Amerika Syarikat, Nelly Korda)FOTO AFP


Auston Matthews, MVP NHL 2022

MIAMI, 22 Jun- Kapten Toronto Maple Leafs, Auston Matthews dinamakan sebagai Pemain Paling Bernilai NHL (MVP) pada Selasa, dengan merangkul Trofi Hart yang berprestij selepas melalui musim penuh bergaya.Matthews turut menjulang Anugerah Ted Lindsay sebagai pemain paling cemerlang dalam pengundian oleh Persatuan Pemain NHL.Dua anugerah itu susulan aksi cemerlang Matthews yang menghasilkan 60 gol sekali gus menduduki kedudukan teratas carta penjaring terbanyak.Matthews telah menjaringkan sekurang-kurangnya 34 gol dalam setiap enam musim dalam liga, dan merupakan penjaring terbanyak pada 2021 serta 2022."Saya ingin mengucapkan terima kasih kepada Toronto Maple Leafs," kata Matthews selepas menerima anugerah MVP."Saya ingin mengucapkan terima kasih kepada peminat, Leafs Nation, tiada apa yang dapat ditandingi selain seperti bermain di hadapan anda."Matthews menewaskan saingan untuk menjulang Trofi Hart daripada Connor McDavid dari Edmonton dan penjaga gol New York Rangers, Igor Shesterkin.Manakala lain-lain anugerah menyaksikan Cale Makar dari Colorado Avalanche merangkul Trofi Norris untuk pemain pertahanan terbaik.Makar memainkan peranan penting dalam membantu Colorado mendahului Western Conference pada musim biasa dengan 28 gol.Avalanche kini sedang bertarung dengan Tampa Bay Lightning dalam perlawanan akhir Piala Stanley dengan perlawanan keempat ditetapkan pada hari Rabu.Moritz Seider dari Detroit Red Wings memenangi Trofi Calder untuk pemain baharu 'rookie' terbaik NHL tahun ini.Pemain berusia 21 tahun itu mencatatkan 43 hantaran dan mengumpul 50 mata sepanjang musim.Shesterkin pasukan Rangers pula memenangi Trofi Vezina untuk penjaga gol terbaik, menewaskan Jacob Markstrom dari Calgary Flames dan penjaga gol Nashville dari Finland, Juuse Saros.- AFP

(Auston Matthews pada majlis Anugerah NHL 2022 di Tampa, Florida)FOTO AFP


Lukaku bakal sertai semula Inter Milan

LONDON, 22 Jun - Penyerang Chelsea, Romelu Lukaku akan menyertai semula Inter Milan dengan perjanjian pinjaman selama setahun selepas mengharungi kekecewaan bersama kelab Liga Perdana Inggeris (EPL) itu.Inter dilaporkan telah berunding mengenai yuran pinjaman berjumlah $8.4 juta euro untuk menandatangani Lukaku, yang dilaporkan bersetuju dipotong gaji untuk meninggalkan Stamford Bridge.Pemain Belgium itu menyertai Chelsea dalam perjanjian rekod kelab £97.5 juta sebelum permulaan musim lalu, mendakwa perpindahan itu adalah kepulangan yang penuh emosi selepas dia bermain untuk kelab itu dari 2011 hingga 2014.Tetapi, selepas menjaringkan empat gol dalam empat penampilan pertamanya, aksi kedua pemain berusia 29 tahun itu bersama Chelsea dengan segera bertukar suram.

Lukaku menamatkan musim ini sebagai penjaring terbanyak Chelsea dengan 15 gol, tetapi bekas pemain Manchester United dan Everton itu hanya menjaringkan lapan gol dalam liga.Dia hanya menjaringkan gol sebanyak tiga kali dalam 15 penampilan terakhirnya di liga utama kerana gagal membayar balik yuran perpindahannya yang tinggi.Temu bual kontroversi dengan TV Itali pada Disember lalu memaparkan Lukaku mengakui tidak berpuas hati dengan cara pengendali Chelsea, Thomas Tuchel dan membayangkan dia sudah berfikir untuk pergi.Lukaku, yang memenangi kejuaraan Serie A bersama Inter pada tahun 2021, digugurkan seketika oleh Tuchel berikutan kemarahannya dan terpaksa meminta maaf kepada Chelsea dan penyokong kelab itu pada bulan Januari. -AFP


ACC New Delhi : Fadhil Zonis raih perak

NEW DELHI, 21 Jun- Pelumba berbasikal trek negara, Muhammad Fadhil Mohd Zonis berjaya merangkul pingat perak dalam acara 1 kilometer ujian masa lelaki di Kejohanan Berbasikal Trek Asia di New Delhi, India pada Isnin.Perlumbaan  yang berlangsung di Velodrom Kompleks Sukan Indira Gandhi itu menyaksikan Muhammad Fadhil mencatat masa 1 minit 01.639 saat.Emas acara ini menjadi milik Yuta Obara dari Jepun yang melakukan catatan 1 minit 01.118 saat manakala pelumba tuan rumah Ronaldo Singh Laitonjam meraih gangsa selepas mencatatkan 1 minit 01.798 saat. Sementara itu juara acara 500 meter ujian masa Nurul Izzah Izzati Mohd Asri  gagal meneruskan prestasi cemerlangnya selepas tersingkir di peringkat suku akhir acara pecut individu wanita.Nurul Izzah tewas 1-2 kepada Park Ji Hae dari Korea Selatan manakala seorang lagi wakil negara, Anis Amira Rosidi juga tumbang dengan keputusan sama, kepada rakan senegara Ji Hae, Cho Sunyoung.Kategori junior pula menyaksikan Zulfahmi Aiman Zulkarnain turut membawa pulang pingat perak bagi perlumbaan scratch lelaki.Kim Hwarang dari Korea Selatan memenangi emas manakala pelumba India, Birjit Yumnam menamatkan saingan dengan pingat gangsa.

(Muhammad Fadhil Mohd Zonis meraikan kejayaannya meraih pingat perak bersama ketua jurulatih, John Beasley)


BAM sambut baik status Terbuka Malaysia dinaikkan ke 'Super 1000'

KUALA LUMPUR, 20 Jun- Persatuan Badminton Malaysia (BAM) menyambut baik langkah Persekutuan Badminton Dunia (BWF) untuk menaikkan status Terbuka Malaysia.Presidennya, Tan Sri Mohamad Norza Zakaria berkata, penaiktarafan yang bermula tahun depan hingga 2026 itu merupakan pengiktirafan besar bagi arena badminton negara.Bermula tahun depan, Kejohanan Badminton Terbuka Malaysia yang berstatus Super 750 akan dinaikkan ke Super 1000, iaitu peringkat tertinggi dalam kalendar Jelajah Dunia BWF.Jelas Tan Sri Norza, keputusan BWF itu menandakan Malaysia kini setanding dengan kuasa elit badminton di peringkat antarabangsa, bersama dengan All England, Terbuka Indonesia dan Terbuka China.

Bukan itu sahaja, BAM akan menjalin kerjasama dengan penaja utama, Petronas untuk memastikan Terbuka Malaysia lebih berjaya untuk tahun-tahun mendatang.Kejohanan ini yang dianjurkan setiap tahun sejak 1937 telah dikategorikan sebagai Super 750 sejak 2018.Selepas dihentikan akibat COVID-19 sejak dua tahun lepas, Terbuka Malaysia 2022 dijadualkan berlangsung dari 28 Jun hingga 3 Julai di Axiata Arena, Bukit Jalil.


Perketat isu transgender dalam acara wanita

LONDON, 21 Jun - Sukan trek dan padang boleh mengikuti sukan renang dalam memperkenalkan dasar yang tegas mengenai penyertaan atlet transgender dalam acara wanita.Demikian tegas Presiden Olahraga Dunia Sebastian Coe.Menurut Coe, Kesatuan Berbasikal Antarabangsa (UCI) juga telah memperketatkan peraturan berkaitan isu tersebut.

Beliau bertanggungjawab sepenuhnya untuk melindungi integriti sukan wanita dan keadilan penting baginya. Bawah peraturan Olahraga Dunia, wanita transgender perlu menunjukkan mereka mempunyai tahap testosteron yang rendah selama sekurang-kurangnya 12 bulan sebelum pertandingan. - AFP


JDT bakal berdepan Jepun dalam aksi Liga Juara-Juara Asia

KUALA LUMPUR, 20 Jun- Kelab Bolasepak Johor Darul Ta’zim (JDT) dijangka bakal berdepan ujian getir pada aksi kalah mati Liga Juara-Juara Asia (ACL) menentang kelab Jepun, Urawa Red Diamonds.Perlawanan dijadualkan berlangsung pada 18 Ogos dan19 Ogos depan, manakala suku akhir pada 22 Ogos dan pusingan separuh akhir pada 25 Ogos.Konfederasi Bolasepak Asia, AFC mengesahkan Jepun bakal menjadi tuan rumah bagi pusingan 16 terakhir, Suku Akhir dan Separuh Akhir untuk zon timur bagi saingan itu.Melalui satu kenyataan, AFC memaklumkan Stadium Saitama bakal menjadi venue berpusat kepada lapan pasukan bersaing termasuk wakil Malaysia, JDT.

Stadium berkenaan merupakan gelanggang utama pasukan Urawa Red Diamonds, yang menjadi lawan JDT pada pusingan 16 terakhir.Kesemua aksi dalam perlawanan itu akan menggunakan format satu perlawanan.Sementara itu, AFC memaklumkan pusingan penyingkiran bagi zon barat diadakan pada Februari tahun hadapan dengan venue tuan rumah akan diumumkan kemudian.


Terbuka AS: Matt Fitzpatrick rangkul kejuaraan sulung

BROOKELINE, 20 Jun- Pemain Golf England, Matt Fitzpatrick merangkul kejuaraan utama sulungnya selepas memenangi saingan Terbuka Amerika Syarikat dalam aksi penuh dramatik.Fitzpatrick bersaing hebat bersama pemain Amerika, Scottie Scheffler dan Will Zalatoris hingga ke lubang terakhir sebelum unggul sebagai juara.Aksi di Country Club, Brookline menyaksikan Fitzpatrick mencatat dua pukulan bawah par 68 sekaligus menamatkan keseluruhan saingan dengan catatan enam di bawah par 274.Keputusan itu menyaksikan Scheffler dan Zalatoris terpaksa akur tewas cuma satu pukulan.

(Pemain Golf England, Matt Fitzpatrick/ AFP)

Fitzpatrick kini menyamai rekod lagenda England, Jack Nicklaus yang berjaya memenangi kedua-dua kejohanan Amatur Amerika Syarikat dan Terbuka Amerika Syarikat.Pemain ranking ke-18 dunia itu memenangi Kejohanan Amatur Amerika Syarikat pada 2013. -AFP


Pemain import Jordan, Mahmoud Al-Mardi perkuat pasukan KDA FC

ALOR SETAR, 20 Jun- Pemain skuad kebangsaan Jordan, Mahmoud Al-Mardi diumumkan sebagai pemain import baharu pasukan Kedah Darul Aman (KDA FC) bagi mengharungi baki saingan Liga Malaysia dan Piala AFC 2022 musim ini. Pemain yang beraksi di posisi tengah itu akan turun bersama pasukan pada saingan Piala AFC di Bali, Indonesia bermula 24 Jun ini.KDA FC dalam kenyataan lewat malam tadi memaklumkan pemain yang membantu Jordan layak ke Piala Asia 2023 itu tiba di Malaysia semalam dan akan bersama-sama rakan sepasukan menaiki penerbangan dari Lapangan Terbang Antarabangsa Kuala Lumpur (KLIA) ke Bali, Indonesia, tengah hari ini.Sebelum ini Mahmoud pernah beraksi bersama kelab Al-Muharraq yang menjuarai Piala AFC 2021 dimana Mahmoud menjaringkan gol pembukaan perlawanan tersebut.Sebelum ke Kedah, pemain kelahiran Aqaba, Jordan berusia 28 tahun ini beraksi bersama pasukan Salavan Real Estage.

Mahmoud merupakan pemain kebangsaan Jordan sejak tahun 2014 dan baru-baru ini turut membantu pasukan Jordan layak ke Piala Asia 2023.Beliau akan memakai jersi bernombor 10 bersama skuad Sang Kenari. Kehadiran Mahmoud diharap dapat memperkuatkan jentera tengah pasukan yang dilihat sedikit pincang dalam mengawal permainan dan mengatur serangan. Dalam pada itu, Kedah yang diundi dalam Kumpulan G, Piala AFC dijadual berdepan kelab dari Indonesia, Bali United pada 24 Jun, diikuti Kaya FC dan Visakha FC masing-masing pada 27 dan 30 Jun.Semua perlawanan akan berlangsung di Stadium Capt I Wayan Dipta, Bali, Indonesia.


Grand Prix Canada: Max Verstappen gah di puncak

MONTREAL, 20 Jun- Juara bertahan Formula One, Max Verstappen terus gah di puncak selepas berjaya menawan Grand Prix, GP Kanada dengan catatan 1 jam 36 minit 21.757 saat.Kejayaan itu meletakkan pelumba pasukan Red Bull berkenaan 46 mata mengatasi rakan sepasukan, Sergio Perez dalam kedudukan keseluruhan pelumba.Bermula di petak pertama, pelumba berusia 24 tahun itu bijak menghalang pemandu Renault, Fernando Alonso yang cuba memintas pada awal perlumbaan.Strategi berkesan dan pemanduan konsisten membolehkan pelumba kelahiran Belanda itu selesa memimpin perlumbaan.

(Juara bertahan Formula One, Max Verstappen/ AFP)

Verstappen bagaimanapun diberi saingan sengit pelumba Ferrari, Carlos Sainz pada penghujung perlumbaan, sebelum melintasi garisan penamat dengan perbezaan kurang satu saat.Sementara itu, juara dunia tujuh kali, Lewis Hamilton menamatkan perlumbaan di tempat ketiga, ketinggalan tujuh saat dibelakang Verstappen.Ini adalah kejayaan pertama Verstappen di Kanada, dan keenam untuk musim ini.Verstappen kini mencatat 26 kemenangan sepanjang karier perlumbaannya. -AFP


Kejuaraan Piala Yang di Pertuan Muda Terengganu 2022

LEMBAH BIDONG, 20 Jun - Perebutan kejuaraan Piala Yang di Pertuan Muda Terengganu kembali mewarnai kalendar penganjuran perlumbaan kuda lasak di negeri Terengganu. Penganjuran bertaraf antarabangsa yang berlangsung selama empat hari di Terengganu International Endurance Park itu berjaya menarik 50 penyertaan.Ini termasuk dua pasukan dari Singapura dan Thailand yang mempertaruhkan 3 kategori utama iaitu CEI 1 100km, CEN 100km dan CEN 40km.  Sultan Terengganu Sultan Mizan Zainal Abidin berkenan mencemar duli, turut sama beraksi mewakili pasukan Royal Terengganu Endurance Stable bagi acara CE 1 100km.

Turut beraksi Anfal Insyirah Abu Talib, Muhammad Yusuf Luqman Zakaria dan Nur Qasrina Amani Zakaria yang merupakan trio pemenang pingat perak di Kejuaraan Dunia Kuda Lasak (FEI World Endurance Championship) yang telah berlangsung di Netherlands pada tahun lalu dan juga penyertaan penyanyi Faizal Tahir bagi acara CEN 100km yang turut menjadi tumpuan.  Pasukan Royal Terengganu Endurance Stable dengan catatan masa 11 jam 40 minit 28 saat telah dinobatkan selaku juara manakala pasukan Benua Endurance Team di tempat kedua dengan catatan masa 25 jam 18 minit dan 13 saat.


Nurul Izzah rangkul pingat emas pada Kejohanan Berbasikal Trek Asia

KUALA LUMPUR, 20 Jun - Pelumba bintang muda berbasikal trek wanita negara, Nurul Izzah Izzati Mohd Asri mencipta detik sejarah negara apabila memenangi pingat emas acara 500 meter ujian masa pada Kejohanan Berbasikal Trek Asia di New Delhi, semalam.Pelumba berusia 19 tahun itu mencatat nama sebagai pelumba wanita Malaysia pertama memenangi emas di kejohanan itu apabila melakarkan catatan masa 35.499 saat (s) di Velodrom Kompleks Indira Gandhi, New Delhi.Pencabar terdekat Kim Bomi dari Korea Selatan berada di kedudukan kedua dengan catatan masa 36.374s manakala wakil tuan rumah, Mayuri Dhanaraj di tempat ketiga dengan masa 36.481s, menurut laman rasmi kejohanan www.atcc2022.com.

Sementara itru, pelumba Olimpik, Muhammad Shah Firdaus Shahrom meraih pingat perak dalam acara akhir keirin lelaki selepas tumpas kepada pelumba Jepun, Kohei Teraski manakala pingat gangsa menjadi milik pelumba Kazakhstan, Sergey Ponomaryov.Seorang lagi pelumba keirin negara, Fadhli Zonis hanya mampu mengakhiri saingan di tempat ketujuh. - BERNAMA


Putera kuasai perlumbaan menerusi pusingan kedua

SEPANG, 20 Jun - Pelumba muda pasukan R Engineering HMRT, Putera Adam semakin sukar digugat selepas cemerlang menguasai pusingan kedua perlumbaan di Litar Antarabangsa Sepang (SIC) dalam Kejohanan Malaysia Championship Series (MCS) 2022.Menggunakan jentera Honda Civic, dia menamatkan perlumbaan pertama kelas SP1 di tempat kedua sebelum cemerlang menguasai perlumbaan kedua.Putera melintasi garisan penamat 12 saat di depan pelumba Jepun, Ken Urata yang memenangi perlumbaan pertama sebelum itu.Kejayaan tersebut meletakkan pelumba berusia 19 tahun itu gah memimpin kedudukan keseluruhan pelumba.

"Pada perlumbaan kedua Putera dapat mulakan dengan sangat bagus. Jadi keseluruhan perlumbaan cuma pastikan untuk terus kekalkannya. Kelajuan yang baik pada perlumbaan kedua, dan syukur boleh menang," kata Putera di sini.Sementara itu, perlumbaan pertama dan kedua kategori Touring Production didominasi Jonathan Xie yang memandu jentera Honda Civic.Dalam saingan kelas SP2 pula dikuasai pelumba pasukan R Engineering HMRT, Avila Bahar yang menggunakan jentera Honda Jazz.Perlumbaan pusingan ketiga MCS 2022 akan berlangsung di litar sama pada 23 dan 24 Julai.


Status Terbuka Malaysia setanding All England mulai tahun depan

KUALA LUMPUR, 19 Jun - Terbuka Malaysia adalah antara kejohanan peringkat teratas dalam kalendar Jelajah Dunia Persekutuan Badminton Dunia (BWF) mulai tahun depan hingga 2026.BWF mengumumkan bahawa status Terbuka Malaysia telah dinaik taraf daripada Jelajah Dunia Super 750 kepada Super 1000, sekali gus menyertai kelab elit seperti Kejohanan All England, Terbuka China dan Indonesia.Selain itu, Terbuka India dan Singapura kini telah dinaikkan kepada status Super 750, manakala tuan rumah Super 750 sedia ada dari China, Denmark, Perancis, dan Jepun telah mengekalkan status masing-masing.Australia, Kanada, Finland telah tersenarai sebagai kejohanan jelajah Super 500 dan tuan rumah baharu, Jepun sebaris dengan status kejohanan di Hong Kong, Indonesia, Korea Selatan, Malaysia (Masters) dan Thailand.Walau bagaimanapun, hos untuk Pertandingan Akhir Jelajah Dunia BWF akhir musim hanya akan diumumkan kemudian, manakala hos Super 100 akan diumumkan secara berasingan.Setiausaha Agung BWF, Thomas Lund berkata, pengumuman itu merangkumi proses pembidaan menarik yang menyaksikan minat yang sihat daripada semua pembida hos dan percaya ia akan meningkatkan status badminton di peringkat global.

Badminton adalah salah satu sukan yang paling pesat berkembang di dunia dengan penyertaan tinggi sepanjang masa dan bilangan peminat. Lebih banyak kejohanan memberi kami peluang yang hebat untuk meningkatkan jangkauan sukan di seluruh dunia, bukan sahaja di wilayah yang sudah sedia, tetapi juga ke kawasan baharu.“Kami amat digalakkan dengan penerimaan sejumlah besar bidaan berkualiti tinggi dan itu menjadi petanda untuk siri jelajah yang lebih besar dan lebih baik dalam tempoh empat tahun akan datang. Ia membolehkan lebih ramai pemain sertai kejohanan elit dan memperoleh pengalaman berharga.“Is membolehkan kami dapat memberi kepastian terhadap hadiah wang yang lebih menarik, liputan lebih luas di televisyen dan dalam talian. Ini semua menyumbangkan kepada pencarian produk sukan yang bertaraf dunia yang diusahakan,” katanya dalam kenyataan hari ini.Terbuka Malaysia dianjurkan sejak 1937 diberikan status Super 750 sejak 2018.Selepas ditangguhkan sejak dua tahun lalu akibat pandemik COVID-19, Terbuka Malaysia kembali semula tahun ini dari 28 Jun hingga 3 Julai, diikuti Malaysia Masters dari 5 hingga 10 Julai di Axiata Arena. -BERNAMA


Skuasy: Wakil negara pamer aksi membanggakan di Kejohanan Remaja Asia

KUALA LUMPUR, 19 Jun - Skuad skuasy remaja negara berjaya meraih empat gelaran dan lima naib juara pada Kejohanan Remaja Asia di Pattaya, Thailand, hari ini.Malaysia merangkul gelaran kategori lelaki bawah 15 tahun apabila M. Nickhileswar memerlukan 29 minit untuk menewaskan rakan sepasukan Aqil Mirza Naim Khairil Faiz 11-8, 11-9, 11-6 pada perlawanan akhir.Pencapaian 1-2 itu turut berulang dalam kategori lelaki bawah 13 tahun apabila Sim Yeak Wei mengatasi Raziq Putra Fakhrur Razi 11-6, 6-11, 11-4, 8-11, 11-3 pada pertarungan selama 33 minit.Pada saingan final kategori lelaki bawah 17 tahun, pemain pilihan ketiga  Low Wa Sern terpaksa akur dengan gelaran naib juara selepas tewas 7-11, 8-11, 11-13 kepada pemain Korea Selatan, Na Joo Young, selepas berjuang selama 50 minit.

(Skuad skuasy remaja negara berjaya meraih empat gelaran dan lima naib juara pada Kejohanan Remaja Asia di Pattaya, Thailand/ Foto SRAM)

Pemain negara Joachim Chuah juga terlepas kejuaraan kategori lelaki bawah 19 tahun selepas tumpas kepada Noor Zaman, cucu legenda Pakistan, Qamar Zaman, 9-11, 12-10, 5-11, 9-11.Sementara dalam kategori wanita pula menyaksikan Malaysia merangkul dua gelaran dalam acara bawah 19 dan 13 tahun.Pilihan utama Aira Azman  meraih gelaran  kelima kejohanan selepas hanyamengambil masa 18 minit untuk menewaskan pemain Hong Kong, Kirstie Po Yui Wong, 11-8, 11-3, 11-2 , dalam saingan kategori bawah 19 tahun.Malaysia hanya mengambil masa 14 minit untuk melengkapkan buruan gelaran menerusi Harleein Tan dalam kategori bawah 13 tahun apabila menjinakkan wakil Hong Kong, Chloe Lo Pui Yin, 21-3, 11-2, 11-0 sementara final wanita bawah 17 tahun menyaksikan Goh Zhi Xuan tewas 4-11, 4-11, 6-11 kepada pemain Jepun,  Akari Midorikawa. -BERNAMA


Brandon Lai, juara Kejohanan Golf Amatur Terbuka Labuan

LABUAN, 19 Jun- Penganjuran Kejohanan Golf Amatur Terbuka Labuan kali ini meriah dengan 112 penyertaan dari kelab-kelab golf seluruh negara. Kejohanan golf tertua di Labuan itu menutup tirainya hari ini, selepas menyaksikan Brandon Lai dari 'Shan Shui Golf and Country Club' merangkul kejuaraan.

(Brandon Lai dari 'Shan Shui Golf and Country Club' muncul juara Kejohanan Golf Amatur Terbuka Labuan)

Naib juara milik Saffaruddin Abidin dari 'Sandakan Golf and Country Club' (SDGCC), manakala Idris Mohamad dari Kelab Golf Labuan (LGC) di tempat ketiga.  Bagi kategori wanita pula, Nurul Syahirah Afiqah Saparudin, juga mewakili SDGCC muncul juara diikuti Nabila Alifudin ditempat kedua dan Chew I Yun dari 'Sabah Golf and Country Club' ketiga.  Penyampaian hadiah dan piala bagi kejohanan tiga hari itu disempurnakan oleh Presiden LGC, Datuk Gapilin Nasaruddin, diiringi Kepten Golf LGC Encho Hamid.  Kejohanan tersebut menawarkan hadiah keseluruhan RM150,000 termasuk sebuah Toyota Vios untuk 'hole-in-one'.


Winnington raih emas pertama Kejohanan Renang Dunia 2022

BUDAPEST, 19 Jun- Elijah Winnington meraih emas pertama dalam Kejohanan Renang Dunia dalam acara 400m gaya bebas lelaki di Budapest.Pemain Australia itu memenangi acara itu dengan rekod 3 minit 41.22 saat, yang mencatatkan masa terpantas dalam acara itu.Winnington mengenepikan pemain Jerman, Lukas Martens dengan 1.63 saat manakala pemain Brazil, Guilherme Pereira da Costa di tempat ketiga."Saya tidak memberi tumpuan kepada keputusan akhir," kata perenang berusia 22 tahun itu kepada wartawan."Saya melihat sekeliling dan hanya menikmati pengalaman ini dam ini merupakan kejohanan dunia pertama saya, final individu antarabangsa kedua saya selain Sukan Olimpik, jadi kali ini saya hanya mahu menikmatinya dan jelas hanya menikmati momen terbaik dalam diri saya," katanya.

(Aksi Winnington dalam pusingan terakhir 400m gaya bebas/ AFP)

Winnington mencatatkan antara rekod terpantas dan berada di bawah rekod rekod dunia dalam acara 100m dan 200m.Sementara itu, Martens bangkit mendahului selepas 250m dan berada di hadapan selepas 300m, dan 0.8 saat dan memecahkan rekod dunia.Pereira da Costa pula melonjak dari tempat kelima kepada kedudukan ketiga pada pusingan terakhir, manakala Auboeck tidak dapat mengulangi penyudahnya. -AFP


Naomi Osaka tarik diri daripada kejohanan Wimbledon

ANKARA, 19 Jun- Naomi Osaka tidak akan menyertai Kejohanan Tenis Wimbledon kerana mengalami kecederaan, lapor Agensi Anadolu."Kaki saya masih sakit, jadi saya akan menyertai kejohanan itu pada masa akan datang," kata Osaka sambil menyatakan kekecewaannya menerusi akaun Twitter rasminya.Osaka mengalami kecederaan di kaki kiri ketika tewas kepada Amanda Anisimova dalam pusingan pertama Terbuka Perancis di Roland Garros 2022 pada Mei.Dia merekodkan kejayaan dalam Terbuka Amerika Syarikat dan Terbuka Australia, tetapi tidak pernah melepasi pusingan ketiga di Wimbledon setakat ini.Osaka juga terpaksa menarik diri daripada kejohanan sama sebelum ini kerana mengalami tekanan mental. -BERNAMA

(Naomi Osaka kelihatan kecewa ketika meninggalkan gelanggang selepas ditewaskan dengan Yulia Putintseva semasa perlawanan pusingan pertama perseorangan wanita mereka pada hari pertama Kejohanan Wimbledon 2019/AFP)


Kejuaraan Cub Prix Malaysia 2022 kembali gegarkan litar sementara

KUALA LUMPUR, 19 Jun - Kejuaraan Cub Prix Malaysia 2022 bakal menyaksikan kembalinya persaingan di litar sementara selepas lebih dua tahun tidak dapat diadakan akibat pandemik COVID-19.Dua pusingan diputuskan promoter, Safe Aim Mutual Sdn Bhd (SAM) untuk diadakan di Dataran Seri Jempol dari 16 hingga 17 Julai ini bagi saingan Pusingan kelima manakala Stadium Batu Kawan, Pulau Pinang pula bakal menjadi tuan rumah Pusingan 10 dari 3 hingga 4 Disember.Venue ini pastinya mengembalikan keunikan tersendiri kejuaraan sekali gus mendekatkan peminat kepada arena sukan permotoran dua roda selain perlumbaan yang berlangsung di litar tetap.

"Keunikkan Kejuaraan PETRONAS Cub Prix Malaysia lahir daripada aksi perlumbaan di litar sementara seperti yang menjadi tradisi perlumbaan Cub Prix," kata Pengarah Promosi SAM, Ron Hogg.Ron dalam pada itu berkata, penggunaan litar tetap seperti di Litar Antarabangsa Sepang (SIC) dan Tangkak, Johor tetap akan menjadi keutamaan bagi menaikkan lagi taraf sukan permotoran dua roda negara.Kalendar musim 2022 yang membuka tirainya di Litar SIC pada Mac lalu merangkumi 10 pusingan dengan perlumbaan terdekat adalah di Litar Permotoran Terengganu dari 24 hingga 25 Jun ini untuk saingan Pusingan 4.


NSL 2022: Selangor Angles menang tipis ke atas Pahang Tulips

KUALA LUMPUR, 19 Jun- Pasukan Selangor Angels meraih kemenangan tipis keatas Pahang Tulips, 59-50 dalam Saingan Liga Bola Jaring (NSL) 2022.Pemain Selangor Angles, Siti Aminah Ahmad menjadi watak utama dalam kemenangan tersebut di Stadium Juara, Bukit Kiara.Pemain berusia 28 tahun itu menjadi penjaring utama Selangor Angels selain mencuri tumpuan ramai melalui prestasinya yang sangat memukau sepanjang musim ini.Ketenangan dan ketepatan balingan jarak jauhnya seperti menggambarkan dia layak mendapat panggilan dalam skuad kebangsaan selepas ini.

(Aksi  Selangor Angels bertemu Pahang Tulips di Stadium Juara, Bukit Kiara)

Gandingan mantap Selangor Angels, Karishma S. Loganathan yang merupakan anggota skuad kebangsaan, juga menjadi kunci kecemerlangan skuad bimbingan Azizah Abu itu.Kemenangan itu membolehkan Selangor Angels mengekalkan kedudukan di tempat ketiga dengan 15 mata, tiga mata mengatasi Pahang Tulips di tangga keempat.


Art Of Speed Malaysia kembali, raikan acara tahunan ke-10

KUALA LUMPUR, 19 Jun- Acara tempatan Malaysia, Art Of Speed Malaysia (AOSM) kembali dengan acara tahunannya ke-10 selepas dua tahun menyepi akibat pandemik COVID-19.Pelbagai acara akan disajikan kepada pengungung seperti motosikal kustom, kenderaan radikal, pameran restorasi dan budaya kustom yang mampu meningkatkan sektot pelancongan domestik.Pengarah AOSM, Asep Ahmad Iskandar berkata program itu juga disokong Tourism Malaysia dibawah kementerian Pelancongan, Seni dan Budaya Malaysia (MOTAC) melalui pelan Pemulihan Pelancongan 2022."Kami akan kumpulkan kesemua peminat kereta motosikal, muzik dan fesyen ke MAEPS, Serdang daripada seluruh Malaysia,"Bahkan ada juga jemputan daripada negara luar seperti Amerika Syarikat, Jepun malah negara jiran, Singapura," katanya kepada pemberita di ibu negara.

AOSM kali ke-10 merangkumi acara Invitational Bike Build 2022 akan menyaksikan 7 pembina khas bersaing merebut wang tunai RM10,000 ringgit bagi pilihan juri dan RM5,000 pilihan awam.Kemeriahan turut diwarnai dengan Jelajah Hot Wheels Legends dengan pameran hebat menampilkan Monster Truck Bone Shaker bersain sebenar di tapak AOS.Bukan itu sahaja, ia bakal menampilkan paparan kolektif kenderaan terpilih seluruh Malaysia dengan nama Garage Life.Art Of Speed Malaysia bakal bermula pada 2 sehingga 3 Julai depan di Maeps, Serdang.


Zii Jia dan Aaron Chia-Soh Wooi Yik gagal mara di Terbuka Indonesia

JAKARTA, 18 Jun- Kemaraan pemain perseorangan negara, Lee Zii Jia tersekat di peringkat separuh akhir Terbuka Indonesia di Jakarta hari ini.Pemain ranking keenam dunia itu dihalang oleh pemain nombor satu dunia, Victor Axelsen dari Denmark.Permainan yang ditentukan sehingga set ketiga itu berjaya dimenangi oleh Axelsen dalam tempoh 70 minit.Zii Jia berjaya menang di set pertama dengan 21-19 namun tewas di set kedua, 11-21.

Di set ketiga, kedua-dua pemain saling mengejar namun Axelsen berjaya menamatkan permainan untuk menang 23-21.Di final, Axelsen akan menentang pemenang antara Zhao Jun Peng dari China atau Prannoy H.S dari India.Satu lagi wakil negara di separuh akhir, Aaron Chia-Soh Wooi Yik juga tewas kepada pasangan dari China 18-21,13- 21.Skuad negara seterusnya bakal mempersiapkan diri untuk kejohanan Perodua Masters Malaysia 2022 yang berlangsung di Axiata Arena, Bukit Jalil pada Jun ini.Kejohanan berlangsung selama lima hari itu turut menawarkan pengalaman kepada peminat sukan badminton tanah air untuk menyaksikannya.


Bayern Munich setuju tanda tangan Sadio Mane

BERLIN, 18 Jun- Bayern Munich bersetuju dengan syarat diberikan Liverpool untuk menandatangani Sadio Mane.Kelab terkemuka Jerman itu dilaporkan sedia membayar £35 juta pound nilai perpindahan penyerang Senegal itu yang berbaki setahun kontrak dengan The Reds.Mane dijangka menandatangani kontrak tiga tahun dan akan menjalani pemeriksaan kesihatan minggu depan.Dia akan meninggalkan Anfield selepas 269 penampilan dengan 120 jaringan dalam semua perlawanan sekali gus membantu Liverpool menjulang gelaran Liga Juara-Juara pada 2019 dan Liga Perdana Inggeris pada musim berikutnya.Mane, menjadi pemain ketiga yang dibawa masuk bagi jendela perpindahan musim ini, selepas Ryan Gravenberch dan Noussair Mazraoui dari Ajax.Terdahulu, Sadio Mane menyarung jersi Liverpool sejak 2016 dengan nilai perpindahan sebanyak £34 juta pound dari kelab Southampton.Ketajaman penyudah beliau berjaya membantu Liverpool menjulang beberapa piala pada musim lalu.- AFP


Bonnie Bunyau Gustin raih pingat emas Kejohanan Powerlifting Para Terbuka Asia Oceania 2022

PYEONGTAEK, 18 Jun- Jaguh powerlifting negara, Bonnie Bunyau Gustin sekali lagi mengharumkan nama negara di persada antarabangsa apabila muncul juara pada Kejohanan Powerlifting Para Terbuka Asia Oceania 2022. Bonnie berjaya meraih pingat emas bagi kategori 72 kilogram menerusi angkatan terbaiknya seberat 213 kilogram pada percubaan ketiga di Pyeongtaek, Korea Selatan.Pada percubaan pertama, juara paralimpik Tokyo 2020 itu berjaya melakukan angkatan seberat 203 kilogram diikuti 209 kilogram pada percubaan kedua.Persaingan antara enam peserta pada kejohanan itu menyaksikan atlet dari China, Hu Peng melakukan angkatan 200 kilogram dan Bekzod Jamilov dengan angkatan 180 kilogram dari Uzbekistan masing-masing meraih perak dan gangsa.Bonnie sebelum ini meraih emas Kejohanan Powerlifting Dunia 2021 di Tbilisi, Georgia, Disember lalu dan Sukan Paralimpik Tokyo 2020 pada tahun lalu.Kejohanan Powerlifting Para Terbuka Asia Oceania merupakan antara kejohanan kelayakan ke Sukan Paralimpik Paris 2024.


MFC 2022: Selangor Mac benam Shah Alam City 2-0 dalam aksi suku akhir

SHAH ALAM, 18 Jun- Pasukan Selangor Mac membuka tirai perlawanan saingan Malaysia Futsal Cup (MFC) 2022 dengan kejayaan pertama apabila berjaya menundukan Shah Alam City sebanyak 2-0 dalam aksi suku akhir pertama yang berlangsung di Kompleks Sukan Panasonic, Shah Alam.Pasukan dibawah kendalian Addy Shairullyzam Mohd Shaffie itu terus cemerlang mengekalkan momentum baik sehingga akhir perlawanan.Selangor membuka tirai jaringan gol hasil rembatan penyerangnya, Matheus Silva Vasconcelos pada minit ke-29.Namun, pasukan Shah Alam City tidak mudah mengaku kalah apabila berjaya menyamakan kedudukan pada minit ke-32 hasil jaringan pemain pertahanannya, Saiful Aula Ahmad.Selang beberapa minit Selangor sekali lagi menggamatkan suasana apabila satu lagi jaringan gol disumbatkan oleh Muhammad Ekmal Shahrin.

(Saingan Malaysia Futsal Cup (MFC) 2022 diadakan di Kompleks Sukan Panasonic, Shah Alam)

Dalam perlawanan seterusnya pasukan Negeri Sembilan berjaya menundukan Selangor TOT sebanyak 3-1.Pasukan Negeri Sembilan berjaya meledakan gol pertama pada minit ke-5 hasil jaringan pemain pertahanannya, Sirhan Aiman Saipubahrim.Pasukan dibawah kendalian Arasan Joseph berjaya mengawal keseluruhan permainan.Negeri Sembilan terus menyumbatkan jaringan gol pada minit ke-22 dan 24 hasil jaringan Addli Che Husin dan Navin Das Arokiadass.Memasuki minit ke-40 pasukan Selangor berhasil menjaringkan gol melalui sepakan penalti Shamsuri Saleh.


Haiwan 'groundhog' ganggu sesi latihan pemandu F1

KANADA, 18 Jun- Pemandu Formula Satu (F1) Ferrari, Carlos Sainz terpaksa mengambil tindakan mengelak apabila seekor anjing tanah berlari masuk ke litar ketika sesi latihan rasmi perlumbaan Grand Prix (GP) Kanada.Detik cemas tersebut dirakam ketika beliau memandu pada tahap kelajuan tinggi di antara selekoh dua dan tiga.Ketika kejadian tersebut, pemandu Alpine-Renault, Esteban Ocon yang berada didepan sempat mengelak dan memperlahankan pemanduan namun Sainz yang mengekori rapat menyedari situasi tersebut mengambil tindakan sama selepas menyedari kehadiran mamalia tersebut pada saat akhir.Tindakan pantas dan kemas pemandu Ferrari itu turut disedari pelumba Williams Racing, Alex Albon yang berada di belakang kemudian melencongkan jenteranya dari melanggar anjing tanah itu.Kejadian haiwan masuk ke litar telah menjadi perkara biasa ketika perlumbaan berlangsung di Eropah.Pada 2018, pemandu Perancis, Romain Grosjean telah mengalami kerosakan di hadapan keretanya apabila dia melanggar seekor anjing tanah dalam latihannya.-AFP

(Pemandu Formula Satu (F1) Ferrari, Carlos Sainz sempat mengelak susulan kehadiran haiwan 'groundhog' ke dalam litarperlumbaan semasa sesi latihan rasmi bagi Grand Prix (GP) Kanada)


Ucapan tahniah Ahmad Faizal atas keputusan cemerlang SPM ‘Usain Bolt’ Malaysia

KUALA LUMPUR, 18 Jun - Menteri Belia dan Sukan, Datuk Seri Ahmad Faizal Azumu mengucapkan syabas dan tahniah kepada pelari pecut muda, Muhammad Azeem Mohd Fahmi yang meraih keputusan cemerlang pada peperiksaan Sijil Pelajaran Malaysia (SPM) 2021.Muhammad Azeem yang diberi jolokan ‘Usain Bolt’ Malaysia, berjaya memperoleh keputusan 6A, 1B dan 1C.Ahmad Faizal turut berpesan kepada atlet berkenaan agar tidak mengulangi kesilapan ‘false start’ atau salah mula pada separuh akhir acara 100 meter lelaki Sukan SEA Hanoi, Vietnam bulan lalu.

(Ahmad Faizal ketika membuat panggilan video)

Beliau membuat panggilan video berkenaan pada Sesi Sembang Santai Menteri Belia dan Sukan bersama editor di Stadium Nasional Bukit Jalil.Selain Muhammad Azeem, Ahmad Faizal turut kagum dengan pencapaian atlet pelayaran Nur Adlina Nasreen Mohd Nasri, yang meraih keputusan 8A dan 1B dalam SPM 2021.Ucapan tahniah turut disampaikan kepada pelajar terbaik Sekolah Seni Malaysia Perak, Nasrin Humaira Mohamad Adzhar, yang memperoleh keputusan 10A.


Persatuan Pedang Kerusi Roda dan Teqball Malaysia sah jadi ahli gabungan MPM

KUALA LUMPUR, 18 Jun- Majlis Paralimpik Malaysia (MPM) sebulat suara meluluskan permohonan Persatuan Pedang Kerusi Roda dan Persatuan Teqball Malaysia untuk menjadi ahli gabungan badan induk itu.Perkara tersebut diumumkan oleh Presiden Majlis Paralimpik Malaysia (MPM), Datuk Seri Megat D Shahriman Zaharudin."Dalam masa sama, kedua-dua persatuan ini telah mengemukakan permohonan mereka dan pihak mesyuarat eksekutif telah meluluskan keahlian mereka dan Alhamdulillah kita sekarang di MPM mempunyai 27 ahli persatuan dalam gabungan," kata Megat kepada media selepas mempengerusikan Mesyuarat Agung (AGM) yang diadakan di ibu negara.Tambah beliau, AGM turut bersetuju meluluskan penubuhan Persatuan Para Renang Kebangsaan Malaysia."Sukan ini akan berada dibawah Federasi Antarabangsa iaitu Renang Paralimpik Dunia. Sukan Federasi Antarabangsa ini di pegang oleh pihak IPC sendiri dimana untuk makluman Persatuan Renang Malaysia dibawah FINA. FINA tidak menjaga atau tidak mengelola sukan para tapi hanya sukan normal," tambahnya.

(Atlet-atlet paralimpik negara sedang berlatih bagi mempersiapkan diri berdepan kejohanan mendatang)

Ujar beliau, MPM turut menerima permohonan tiga persatuan baru untuk menjadi ahli gabungan badan induk itu.Sementara itu, mengulas lanjut persediaan Sukan Komanwel Birmingham 2022, MPM memutuskan untuk menghantar sembilan atlet dan lima pegawai melibatkan empat acara sukan.Sukan Para ASEAN (APG) ke-11 di Solo, Indonesia yang akan bermula pada 20 hingga 31 Julai ini, Malaysia akan mengambil bahagian dalam 14 sukan dan melibatkan 75 atlet.Dalam pada itu, beliau turut memaklumkan kekal bertanding jawatan Presiden Persekutuan Sukan Para ASEAN (APSF) untuk penggal akan datang.


Zi Jia bertemu Axelsen di separuh akhir Terbuka Indonesia

(Aksi mendebarkan jaguh perseorangan lelaki negara Lee Zii Jia ketika berdepan Loh Kean Yeaw dari Singapura dalam perlawanan suku akhir Kejohanan Terbuka Indonesia 2022/BERNAMA)

JAKARTA, 18 Jun- Jaguh perseorangan lelaki negara Lee Zii Jia akan menentang pilihan utama, Viktor Axelsen dalam saingan separuh akhir Kejohanan Badminton Terbuka Indonesia di di Stadium Istora Senayan di sini.Dalam aksi suku akhir semalam, Juara Seluruh England 2021 itu mengetepikan pemain Singapura, Loh Kean Yew dalam permainan tiga set.Zii Jia dipaksa bekerja keras dalam pertarungan selama 65 minit sebelum menang 21-18, 16-21, 22-20“Terima kasih kepada semua yang memberikan sokongan, saya akan berikan yang terbaik esok (hari ini).

“(Dalam aksi ini) saya kena lawan, tiap kali bertemu dia (Kean Yew) pasti sengit lagi-lagi apabila saya rasa dia beraksi dengan baik dalam kejohanan ini, saya rasa dia mula dapat keyakinannya semula dan bermain dengan stabil,” katanya selepas tamat perlawanan.

Sementara itu, Axelsen mara ke separuh akhir selepas menewaskan pemain Indonesia, Anthony Sinisuka Ginting.Pemain nombor satu dunia badminton itu juga dipaksa bermain dalam tiga set sebelum menang 21-13, 19-21 dan 21-9.

(Viktor Axelsen memberi reaksi selepas menang menentang Anthony Sinisuka Ginting dari Indonesia pada suku akhir perseorangan lelaki pada kejohanan badminton Terbuka Indonesia/AFP)

Axelsen berkata mengendalikan tekanan daripada Ginting dan penyokong tuan rumah adalah kunci kemenangannya.“Saya benar-benar cuba fokus pada permainan saya hari ini (semalam) dan cuba bermain permainan yang betul,” kata Axelsen selepas perlawanan."Ginting bermain dengan baik hari ini. Dia bermain di tanah air sendiri jadi dia mempunyai seluruh stadium bersamanya tetapi ia adalah pengalaman yang hebat untuk saya," tambahnya. -AFP


Zii Jia dan Aaron Chia-Soh Wooi Yik mara ke separuh akhir Terbuka Indonesia

KUALA LUMPUR, 17 Jun- Cabaran Malaysia di Kejohanan Terbuka Indonesia masih berjaya diteruskan apabila beregu lelaki nombor 1 negara, Aaron Chia-Soh Wooi Yik dan jaguh perseorangan lelaki, Lee Zii Jia mara ke separuh akhir petang tadi.Aaron-Wooi Yik mara dengan menewaskan pasangan tuan rumah, Pramudya Kusumawardana-Yeremia Erich Rambitan 14-21, 21-12 dan 22-20 manakala Zii Jia pula menang ke atas pemain dari Singapura, Loh Kean Yew 21-18, 16-21 dan 22-20.Pada aksi suku akhir itu, Aaron-Wooi Yik dilihat gagal bermula baik apabila tewas dengan permainan pantas pasangan muda Indonesia dengan 14-21.Namun, mereka berjaya menemui rentak di set kedua apabila menang 21-12, sekali gus mengheret pertemuan ke set penentuan.Di set penentuan, Aaron-Wooi Yik sekali lagi gagal mengekang kebangkitan lawan mereka apabila ketinggalan 20-18.Bagaimanapun, kecederaan yang dialami seorang pemain Indonesia berjaya membuka peluang buat Aaron-Wooi Yik untuk mengikat kedudukan sebelum menang 22-20.

(Gandingan beregu negara, Aaron Chia-Soh Wooi Yik mara ke separuh akhir Terbuka Indonesia)

Sementara itu, Zii Jia pula dipaksa bekerja keras sebelum mengatasi Kean Yew dalam pertarungan tiga set.Menang set pertama 21-18, pemain berusia 24 tahun itu tewas 16-21 di set kedua.Bagaimanapun, Zii Jia berjaya mengembalikan rentak di set ketiga untuk menamatkan perlawanan dengan 22-20.Terdahulu, perjalanan dua beregu campuran negara tersekat di suku akhir.Beregu muda, Hoo Pang Ron-Toh Ee Wei tumpas 21-16, 21-17 kepada pasangan Korea Selatan, Seo Seung Jae-Chae Yu Jung manakala Chen Tang Jie-Valeree Siow pula tunduk 21-12 21-14 kepada pasangan China, Wang Yi Lyu-Huang Dong Ping.


F1 GP Kanada: Red Bull diramal teruskan dominasi

MONTREAL, 17 Jun - Perlumbaan Formula One akan kembali semula ke Kanada buat kali pertama sejak 2019 hujung minggu ini dengan pasukan Red Bull sekali lagi dijangka mendominasi saingan.Bagi Ferrari pula, ia menjadi medan terbaik untuk mereka bangkit daripada kekecewaan selepas bergelut dengan masalah jentera di Grand Prix Azerbaijan minggu lalu.Setakat ini, tiada pasukan banyak memenangi GP Kanada seperti pasukan Ferrari dalam sejarah perlumbaan F1.Namun, pasukan dari Itali itu gagal mengekalkan prestasi cemerlang pada awal musim ini selepas bergelut dengan pelbagai masalah.

(Seorang ahli krew Red Bull Racing membersihkan peralatan di pit di Grand Prix F1 Kanada di Litar Gilles-Villeneuve di Montreal, Quebec/AFP)

Pemandunya, Charles Leclerc telah menyambar enam petak hadapan dalam 8 perlumbaan, namun terpaksa menamatkan dua daripada tiga aksi terakhir akibat masalah enjin jentera.Situasi itu membuka ruang buat pemandu Red Bull, Max Verstappen merapatkan jurang kepada 34 mata dalam kejuaraan pemandu dunia.Dalam ketegori pengeluar pula, Red Bull yang mencatat kejayaan satu dua di Azerbaijan minggu lepas, kini mendahului Ferrari dengan 80 mata.Mereka diramal mampu melakar kemenangan keenam berturut-turut musim ini di GP Kanada.Manakala juara dunia 7 kali, Lewis Hamilton dari Mercedes pula terus bergelut dengan prestasinya dan dilihat tidak memiliki peluang untuk mengulangi kejayaan di Montreal seperti pada musim 2019.


MOM setuju senaraikan 12 atlet dalam senarai pertimbangan ke Birmingham

KUALA LUMPUR, 17 Jun- Jawatankuasa Pemilihan Majlis Olimpik Malaysia (MOM) yang dipengerusikan oleh Tan Sri Mohamad Norza Zakaria bersetuju untuk menyenaraikan 12 atlet yang sebelum ini diletakkan dalam senarai pertimbangan untuk turut membawa cabaran kontinjen negara di Sukan Komanwel Birmingham 2022 pada 28 Julai hingga 8 Ogos depan.MOM dalam satu kenyataan, berkata 12 atlet berkenaan yang membabitkan 10 lelaki dan dua wanita itu adalah terdiri daripada golongan atlet muda dan pemenang pingat di Sukan SEA Hanoi di Vietnam, bulan lalu.“Dengan penambahan 12 orang atlet berkenaan, kontinjen Malaysia ke Sukan Komanwel Birmingham akan mempunyai seramai 107 orang atlet (69 lelaki dan 38 wanita),” katanya kenyataan itu.Skuad ragbi negara menjadi pasukan yang mempunyai atlet paling ramai dengan 13 orang disenaraikan diikuti terjun (12), badminton (10), boling padang (10), skuasy (10), sukan para (sembilan), ping pong (lapan), angkat berat (tujuh), olahraga (tujuh), berbasikal (enam), renang (empat), tinju (dua), triathlon (dua) dan judo (dua).Walaupun jumlah kontinjen negara kali ini semakin mengecil namun Malaysia meletakkan sasaran untuk membawa pulang tujuh pingat emas, jumlah yang sama seperti diraih ketika edisi 2018 di Gold Coast.Di Gold Coast 2018, Malaysia meraih tujuh emas menerusi sukan angkat berat, terjun, boling padang, gimnastik dan badminton. Lima perak turut berjaya diraih masing-masing menerusi sukan badminton, gimnastik dan angkat berat.Kontinjen negara juga berjaya meraih 12 gangsa menerusi sukan angkat berat, skuasy, menembak, terjun, gimnastik, olahraga, ping pong dan badminton.Terdahulu, MOM mengumumkan atlet sukan powerlifting, Bonnie Bunyau dan S Sivasangari (skuasy) dipilih sebagai pembawa Jalur Gemilang kontinjen negara di Birmingham.

(Perry, maskot rasmi temasya Komanwel Birmingham 2022)